Waspada, jual minyak masak atas talian boleh dikenakan tindakan

BANGI, 25 Safar 1444H, Rabu – Kementerian Perdagangan Dalam Negeri dan hal Ehwal Pengguna (KPDNHEP) mengeluarkan tiga tindakan ke atas individu dan pihak yang menjual minyak masak secara atas talian.

Ketua Pengarah Penguatkuasanya, Azman Adam berkata, pihaknya sentiasa memantau aktiviti penjualan minyak masak dalam talian melalui kerjasama penyedia tapak pasar secara dalam talian seperti Shopee, Lazada, Mudah.my dan Grabmart.

“Hasil kerjasama, sebanyak 121 iklan di kesan berkaitan penjualan barang kawalan berjadual minyak masak dinyahturun pada tahun ini hingga 19 September lalu.

“Kes berkenaan disiasat mengikut Akta Kawalan Bekalan 1961, membabitkan nilai rampasan berjumlah RM1,564.90,” katanya dalam kenyataan, hari ini.

Mengulas lanjut Azman berkata, KPDNHEP telah menjalankan 55 pemeriksaan di seluruh negara dan menerima sembilan aduan membabitkan pelbagai kesalahan.

Katanya, antara kesalahan yang dikesan adalah berurusniaga secara borong dan runcit barang kawalan berjadual itu tanpa lesen yang sah, selain menyimpan minyak masak di tempat yang tidak dilesenkan.

Beliau menegaskan, pihaknya tidak akan berkompromi dengan mana-mana pihak yang didapati terbabit dalam penyelewengan barang kawalan seumpama ini.

“Jika sabit kesalahan, denda tidak lebih RM1 juta boleh dikenakan terhadap orang perseorangan atau penjara tidak melebihi tiga tahun atau kedua-duanya, manakala bagi syarikat boleh didenda tidak melebihi RM3 juta.

“Syarikat yang melakukan kesalahan juga boleh disiasat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001) (Akta 613).

“Sabit kesalahan, mereka boleh dihukum penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi,” katanya.

Sehubungan, beliau meminta orang ramai untuk menjadi mata dan telinga kepada pihak berkuasa dengan memberikan kerjasama jika mempunyai sebarang maklumat berhubung aktiviti penyelewengan minyak masak.


Sijil vaksin palsu: Doktor dipercayai minta rakan jadi ejen cari pelanggan

KUALA TERENGGANU, 8 Jamadilakhir 1443H, Selasa – Menjadikan rakan-rakan sebagai ejen antara taktik yang dipercayai digunakan seorang doktor untuk mencari individu yang berhasrat mendapatkan sijil vaksinasi COVID-19 palsu di Terengganu.

Ketua Polis Terengganu Datuk Rohaimi Md Isa berkata susulan itu, seramai enam individu berusia antara 35 dan 57 tahun yang disyaki menjadi ejen doktor tersebut ditahan di sekitar Marang, Dungun dan daerah ini pada Ahad lepas bagi membantu siasatan.

“Mereka bukan kakitangan klinik tapi lebih kepada kawan-kawan, ejen ini cari orang untuk vaksin di klinik suspek. Mereka ditahan semalam dan dibebaskan dengan jaminan polis selepas selesai keterangan diambil,” katanya kepada Bernama.

Beliau berkata ejen tersebut dibayar serendah RM50, manakala bayaran dikenakan untuk mendapatkan sijil vaksinasi palsu adalah antara RM400 hingga RM600 bagi setiap pelanggan.

Terdahulu dalam sidang media pagi tadi, Rohaimi berkata doktor lelaki berusia 51 tahun itu dipercayai melakukan kegiatan tersebut secara bersendirian di dalam bilik rawatan tanpa bantuan kakitangan klinik.

Sabtu lepas, doktor yang mendakwa dirinya antivaksin itu ditahan di sebuah klinik swasta di Marang, selepas disyaki mengeluarkan sijil suntikan vaksin COVID-19.

Menurut Rohaimi siasatan awal mendapati seramai 1,900 individu telah berurusan dengan klinik tersebut untuk tujuan vaksinasi, namun daripada jumlah itu pihaknya masih menyiasat angka sebenar individu yang mendapat sijil vaksinasi palsu. – Bernama


Gagal turun harga, 4 pemborong ayam terima surat pemberitahuan

KUALA TERENGGANU, 25 Rabiulakhir 1443H, Selasa – Empat kertas siasatan dibuka ke atas pemborong ayam atas kegagalan menurunkan harga pada paras ditetapkan.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd Kia berkata, harga maksimum ayam yang diperiksa ialah RM10.50 sen sekilogram, manakala harga minimum ditetapkan RM8.80 sen sekilogram.

“Rata-rata mereka memaklumkan kenaikan harga telur ayam ketika ini adalah disebabkan oleh kenaikan harga makanan ayam dan kos ditanggung oleh pengeluar telur.

“Selain itu, kenaikan harga sayuran pula adalah disebabkan keadaan cuaca penghujung tahun iaitu musim tengkujuh yang memberi kesan kepada kekurangan bekalan akibat kerosakan hasil pertanian,” katanya dalam satu kenyataan.

Bagaimanapun, beliau berkata, kenaikan harga sayuran adalah bersifat sementara dan dijangka mengalami penurunan semula selepas keadaan cuaca bertambah baik.

Empat pemborong ayam itu adalah daripada sebanyak 41 peniaga peringkat borong dan runcit yang turut diberikan surat pemberitahuan mengikut surat pemberitahuan di bawah Seksyen 21 Akta Kawalan Harga Anti Percatutan (AKHAP) 2011.

“Hasil pemantauan kami, bukan semua pasar awam dan pasar raya menaikkan harga sayur. Masih terdapat peniaga menjualnya dengan harga murah,” katanya.

Beliau memaklumkan, seramai 116 anggota dan pegawai penguat kuasa digerakkan setiap hari bagi membuat pemeriksaan harga dan bekalan di seluruh negeri berserta 59 Pegawai Pemantau Harga (PPH) untuk memantau harga barangan keperluan.

Dalam pada itu, beliau berkata, pengguna disarankan untuk berbelanja secara bijak dengan memilih premis yang menawarkan barang pada harga berpatutan.

“Pengguna boleh merujuk aplikasi Price Catcher yang disediakan pihak KPDNHEP untuk membuat perbandingan harga mengikut lokasi pilihan atau tempat tinggal masing-masing.

“Aplikasi ini boleh dimuat turun di Google PlayStore dan Apple AppStore secara percuma,” katanya.

Pada masa sama, Saharuddin berkata, KPDNHEP Terengganu mengalu-alukan kerjasama daripada para pengguna untuk menyalurkan sebarang maklumat salah laku atau aduan melalui saluran yang disediakan bagi memastikan para peniaga sentiasa mematuhi undang-undang yang ditetapkan.


Krisis kos sara hidup di Timur Tengah mungkin sebabkan ‘penindasan’ selepas ini

BATH (England), 6 Safar 1444H, Sabtu – Kenaikan kos makanan dan tenaga yang belum pernah berlaku sebelum ini ditambah lagi dengan krisis iklim mengakibatkan ‘badai’ dan pergolakan awam di lebih 100 negara, menurut analisis yang baru dikeluarkan.

Kemarahan orang ramai terhadap krisis kos sara hidup telah menyaksikan kerajaan Sri Lanka digulingkan, manakala di Argentina berlaku protes dan di Eropah rasa tidak puas hati kian meningkat.

Laporan itu, yang dihasilkan oleh firma analisis risiko Verisk Maplecroft, memberi amaran bahawa kegawatan politik dalam tempoh 12 bulan akan datang dijangka meningkat, dengan lebih 80 peratus negara mengalami inflasi melebihi enam peratus dan kemungkinan langkah menindas digunakan untuk meredakan perbezaan pendapat.

Negara-negara di Timur Tengah dan Afrika Utara amat terdedah kepada ancaman yang semakin meningkat ini, dengan tiga daripada 10 teratas paling berisiko adalah dari rantau ini.

Mesir, Lubnan dan Tunisia sudah pun dilanda krisis ekonomi dan politik sebelum kejutan terbaharu, yang berpunca daripada pencerobohan Russia ke atas Ukraine pada Februari tahun ini.

“Harga makanan global telah meningkat dengan ketara melebihi paras tertinggi sebelumnya pada Disember 2010.

“Di seluruh wilayah Timur Tengah dan Afrika Utara (MENA), para pemimpin politik akan sedar bahawa lonjakan ini memainkan peranan penting dalam menyemarakkan gelombang pemberontakan di seluruh wilayah semasa Arab Spring,” kata penganalisis utama di Verisk Maplecroft, Torbjorn Soltvedt.

Pada masa sama, gabungan pakej rangsangan pandemik dan gangguan rantaian bekalan yang disebabkan oleh dasar toleransi sifar China untuk COVID-19 hanya menambah kesakitan yang dihadapi oleh rakyat di seluruh Timur Tengah apabila inflasi meningkat.

Tidak seperti ekonomi berpendapatan tinggi, di mana kerajaan telah mengurangkan beberapa kesakitan bagi rakyat mereka, negara berpendapatan rendah dan sederhana mungkin akan menanggung beban.

Tetapi Timur Tengah tidak terjejas sama rata, kata Soltvedt kepada Middle East Eye, memisahkan wilayah itu kepada tiga kategori risiko.

“Pada penghujung spektrum yang paling rapuh, Lubnan, Turki dan Iran sudah berada dalam wilayah hiperinflasi,” katanya, sambil menambah bahawa Jordan, Tunisia, Algeria, Mesir, Iraq dan Maghribi berada dalam kategori pertengahan di mana peningkatan pengangguran dan inflasi  meningkatkan risiko pergolakan awam yang lebih besar.

“Hanya negara-negara Majlis Kerjasama Teluk (GCC) dan Israel kelihatan lengkap untuk mengurangkan tekanan sosio-ekonomi yang semakin meningkat,” kata Soltvedt.

Sementara itu, rekod harga bahan tenaga telah menjadi rahmat bagi negara GCC, yang bergantung pada eksport minyak dan gas sebagai sumber pendapatan utama mereka.

Walaupun Israel mempunyai ekonomi yang lebih pelbagai, ia juga telah mendapat manfaat daripada harga tenaga yang lebih tinggi, dengan eksport gas ke Eropah meningkat secara drastik.

“Bagi kerajaan yang tidak dapat menghabiskan jalan keluar dari krisis, penindasan melalui kekerasan akan menjadi tindak balas utama kepada pergolakan yang semakin meningkat,” kata Soltvedt kepada MEE. – Agensi


PRN Melaka: Undi pemimpin yang mampu beri manfaat

Oleh Siti Hafidah Abd Ghaffar

BANGI, 23 Rabiulawal 1443H, Sabtu – Hanya tinggal beberapa hari lagi sebelum penamaan calon, namun masih tiada persefahaman yang kukuh untuk UMNO bersama Perikatan Nasional (PN) dalam menghadapi Pilihan Raya Negeri (PRN) Melaka.

Justeru, tidak mustahil pertembungan sengit antara parti Melayu akan berlaku, sekali gus memberi peluang kepada Pakatan Harapan (PH) mengambil alih pentadbiran kerajaan negeri Melaka.

Dari satu sudut, penganalisis politik, Dr Syed Agil Syed Alsagoff tidak menafikan pertembungan parti Melayu akan membuka ruang kepada perpecahan undi di kalangan orang Melayu.

Baginya, keadaan itu tidak bagus dalam hala tuju serta masa depan orang Melayu.

Sekiranya situasi itu tidak dapat dielakkan, beliau menyarankan rakyat melihat kepada ciri-ciri pemimpin yang mampu memberi manfaat di sesuatu kawasan.

“Saya berpandangan, pertama kita lihat sama ada parti itu memberi manfaat kepada masyarakat sesuatu kawasan serta keseluruhan.

“Kedua, personaliti tokoh politik itu sendiri iaitu individu yang bertanding boleh dipercayai, amanah dan ikhlas membantu, tidak menimbulkan masalah dan kekeliruan kepada masyarakat serta boleh menyatupadukan masyarakat,” katanya ketika dihubungi Ismaweb.net.

Beliau menyifatkan penilaian sebegini lebih optimis dan rasional, berbanding memilih pemimpin daripada satu parti namun tidak mengenali wakil rakyat berkenaan.

“Bagi saya sampai masanya rakyat Melaka bersikap matang bukan sahaja memilih parti tetapi juga pemimpin yang memperjuangkan nasib mereka.

“Tidak guna bazir masa hanya memilih parti. Ini bukan macam dulu, kita pilih parti sebagai tonggak tapi kadang-kadang kita dapati ada pemimpin parti yang tidak berkaliber, gagal jadi wakil rakyat,” katanya.


Malaysia ulangi kekecewaan kurangnya kemajuan 5PC ke atas Myanmar

KUALA LUMPUR, 18 Rabiulakhir 1444H, Ahad – Malaysia mengulangi kekecewaannya terhadap kurangnya kemajuan sebenar, mengikut garis masa dan bermakna dalam pelaksanaan Konsensus Lima Perkara (5PC) oleh junta Myanmar bagi mengembalikan keamanan dan ketenteraman ke negara itu.

Kementerian Luar melalui akaun Twitter rasminya @Wisma Putra berkata pada Sidang Kemuncak ASEAN-Pertubuhan Bangsa-Bangsa Bersatu (PBB) ke-12 di Phnom Penh, Malaysia turut menekankan pentingnya draf resolusi rundingan semasa mengenai Myanmar dalam Majlis Keselamatan Pertubuhan Bangsa-Bangsa Bersatu (UNSC).

Resolusi itu adalah manifestasi sokongan masyarakat antarabangsa terhadap 5PC dan pembentangan dan hasil positif daripada resolusi itu amat diharapkan.

Kenyataan Malaysia pada Sidang Kemuncak itu disampaikan oleh Wakil Khas kepada Perdana Menteri, Speaker Dewan Rakyat, Tan Sri Azhar Azizan Harun, yang mengetuai delegasi Malaysia ke Sidang Kemuncak ASEAN ke-40 dan ke-41 dan Sidang Kemuncak Berkaitan selama tiga hari.

Ia berkata, Malaysia juga menyampaikan penghargaannya kepada Duta Khas bagi Setiausaha Agung PBB, Noeleen Heyzer atas sokongan padu dan usaha berterusan beliau bersama Duta Khas Pengerusi ASEAN dan negara anggota ASEAN ke arah mencari penyelesaian politik yang aman dan inklusif di Myanmar.

“Malaysia seterusnya menekankan bahawa ASEAN dan Pertubuhan Bangsa-Bangsa Bersatu (PBB) wajar memberi penekanan terhadap kerjasama yang akan mengukuhkan multilateralisme,” katanya di Twitter pada Sabtu.

Situasi semasa di Myanmar dibincangkan secara meluas oleh Pemimpin ASEAN pada Sidang Kemuncak ASEAN ke-41 pada Jumaat, dengan pemimpin ASEAN dalam satu kenyataan yang dikeluarkan pada hari yang sama menegaskan 5PC akan kekal sebagai titik rujukan yang sah dalam mencari penyelesaian untuk Myanmar dan perlu dilaksanakan secara menyeluruh.

Para pemimpin juga menyatakan mengenai perlunya pelan pelaksanaan bagi menggariskan penunjuk ketara, praktikal dan boleh diukur dengan garis masa khusus untuk menyokong 5PC, manakala ASEAN juga akan menimbang untuk meneroka pendekatan lain yang boleh menyokong pelaksanaan 5PC sebagai usaha usaha untuk memulihkan keamanan dan kestabilan di Myanmar.

Pada Sidang Kemuncak ASEAN ke-41 itu juga Malaysia turut menekankan mengenai perlunya bantuan untuk negara membangun dalam mempromosi kesaksamaan, keadilan dan pemerkasaan melalui sokongan kewangan, pembinaan kapasiti dan pemindahan teknologi, kata Wisma Putra.

Sementara itu, pada Sidang Kemuncak ASEAN ke-40, Malaysia menekankan pentingnya untuk mengekalkan Kepusatan ASEAN di tengah-tengah trend geopolitik yang berkembang dan untuk ASEAN memanfaatkan jejak geostrategik dan geo-ekonominya. – Bernama


Kuwait tangguh penerbangan ke 31 negara

DUBAI, 12 Zulhijjah 1441H, Ahad – Kuwait telah menangguhkan penerbangan komersial ke 31 negara sehingga tempoh diberitahu, berikutan bimbang risiko penularan wabak COVID-19 – apabila lebih 17 juta kes seluruh dunia dilaporkan setakat ini.

Ketua Pengarah Penerbangan Awam berkata, negara-negara berkenaan termasuk India, Pakistan, Filipina, Lubnan dan Sri Lanka yang mempunyai ramai ekspatriat di Kuwait.

Malah, senarai itu juga merangkumi China, Iran, Brazil, Mexico, Itali dan Iraq.

Larangan itu diumumkan pada hari sama Kuwait memulakan semula sebahagian penerbangan komersial.

Selain itu, pihak berkuasa berkata, Lapangan Terbang Antarabangsa Kuwait hanya akan beroperasi sekitar 30 peratus bermula Sabtu, secara berperingkat sehingga beberapa bulan akan datang.

Syarikat penerbangan nasional Mesir EgyptAir turut mengumumkan akan menghentikan penerbangan ke negara Teluk.

Kuwait mencatatkan hampir 67,000 kes COVID-19 dengan lebih 400 kematian.

Negara itu memulakan rancangan lima fasa pada awal bulan Jun, dengan melonggarkan sekatan secara berperingkat bagi mengekang penularan virus.

Bagaimanapun, perintah berkurung akan tetap diteruskan. – Agensi


Amaran cuaca buruk, waspada di beberapa negeri

KUALA LUMPUR, 22 Jamadilawal 1442H, Rabu – Jabatan Meteorologi Malaysia (MetMalaysia) mengeluarkan amaran cuaca buruk dan waspada, dengan hujan lebat dijangka berlaku di beberapa negeri seluruh negara sehingga hari ini.

MetMalaysia dalam kenyataan memaklumkan, amaran cuaca buruk dengan hujan lebat berterusan diramal berlaku di Kelantan membabitkan Daerah Pasir Mas, Jeli, Tanah Merah, Machang, Kuala Krai dan Gua Musang.

Amaran cuaca waspada dengan hujan lebat pula dijangka melanda seluruh negeri Perlis, Kedah, Pulau Pinang dan beberapa daerah di Perak iaitu Kerian, Larut, Matang dan Selama, Hulu Perak, Kuala Kangsar serta Kinta.

“Dalam tempoh tersebut, kejadian angin kencang boleh berlaku di kawasan pantai di negeri-negeri pantai timur Semenanjung dan Sabah.

Manakala kebanyakan kawasan di negeri-negeri pantai barat Semenanjung, Sarawak dan Sabah dijangka mengalami kejadian ribut petir dan hujan lebat berserta angin kencang terutamanya pada waktu petang sehingga awal malam,” kata kenyataan itu.

Keadaan itu turut mendorong berlaku banjir kilat di kawasan rendah serta kerosakan kepada struktur tanah yang tidak kukuh.

Sementara itu, MetMalaysia juga meramalkan angin kencang timur laut berkelajuan sehingga 60km/jam dengan ombak mencapai 4.5 meter dijangka boleh berlaku di perairan negeri Kelantan, Terengganu, Pahang dan Johor Timur dalam tempoh berkenaan.

“Di perairan Sarawak, Sabah dan Wilayah Persekutuan Labuan, angin kencang timur laut berkelajuan sehingga 50 km/jam dengan ombak sehingga 3.5 meter dijangka boleh berlaku dalam tempoh sama, dan kejadian ini boleh mendatangkan risiko limpahan air laut di pesisir pantai dan muara sungai kawasan terbabit,” katanya. – Bernama


Aman Palestin sasar kutipan RM12 juta Kempen Ramadan Bersamamu

Oleh Ainul Illia Meor Suzurudin

Pengurus Besar Pemasaran Aman Palestin Berhad, Muhd Farhan Muhd Fadhil berkata, kempen yang sudah bermula sejak 1 Februari lalu hingga 7 Mei 2023, bakal mencapai penerima manfaat sebanyak 138,000 orang.

Beliau berkata, kempen tahunan ini diteruskan untuk memastikan rakyat di negara bergolak mendapat keselesaan terutama di bulan suci Ramadan.

“Kempen Ramadan Bersamamu merupakan kempen tahunan yang dilaksanakan oleh Aman Palestin untuk memenuhi keperluan sepanjang Ramadan di Palestin, Syria dan Yaman

“Aman Palestin berusaha sebaik mungkin menyediakan bantuan di antaranya tajaan iftar, Bakul Ramadan (bekalan makanan asas), hadiah raya dan pembinaan masjid,” katanya dalam sidang media, di sini, hari ini.

Muhd Farhan berkata, semua keperluan itu akan diagihkan kepada penduduk Palestin, Syria dan Yaman yang berada dalam taraf kehidupan yang susah, kritikal dan sangat memerlukan.

“… khususnya keluarga miskin, anak-anak yatim, keluarga yang mempunyai ahli yang kurang upaya ibu tunggal dan beberapa faktor lain yang berkaitan,” katanya.

Melalui kempen ini juga, beliau berkata, Aman Palestin membuka ruang kepada seluruh masyarakat untuk turut serta dalam projek pembinaan Masjid Syeikh Khalil di Bar Elias, Beqaa, Lubnan.

Jelasnya, masjid ini mampu memberi manfaat kepada 10,000 penduduk termasuklah 3,000 pelarian Syria di sekitar kawasan tersebut.

Beliau memaklumkan, tempoh jangkaan masjid ini disiapkan adalah selama 18 bulan bermula bulan Mac 2023.

Katanya, Aman Palestin telah pun memberi sumbangan awal sebanyak AS$60,000 kepada mangsa gempa bumi bagi memulihkan semula kehidupan mereka.

“Seminggu lalu mereka baru berhadapan dengan gempa bumi yang dahsyat dengan kekuatan 7.8 skala richter yang pastinya telah meruntuhkan ribuan rumah, lot kedai dan fasiliti-fasiliti lain.

“Puluhan ribu nyawa terkorban sudah cukup menceritakan kepada dunia bahawa bencana tersebut merupakan bencana terburuk yang dirasai oleh Turkiye dan Syria ketika ini.

“Alhamdulillah dengan izin Allah SWT, Aman Palestin dengan penuh simpati dan rasa bertanggungjawab telah memperuntukkan AS$60,000 sebagai bantuan kecemasan awal,” katanya.

Di samping itu, Muhd Farhan memaklumkan, Aman Palestin akan melaksanakan dua Misi Bantuan Kemanusiaan iaitu pada pertengahan Februari dan Mac ini.

“Kami di Aman Palestin mengajak seluruh masyarakat membantu mereka yang memerlukan di Palestin, Syria, Yaman, Turkiye dan Lubnan ketika ini yang sememangnya amat memerlukan daripada kita.

“Dalam setiap sumbangan yang kita berikan, pasti ada senyuman yang mekar terutamanya mereka yang selama ini menjadi barisan hadapan dalam mempertahankan Masjid Al-Aqsa dan kedaulatan Islam,” katanya.


Tiada pendedahan punca golongan muda tak faham isu tanah rizab Melayu

Oleh Zuhayati Yazid

BANGI, 9 Jamadilakhir 1443H, Rabu – Tidak mustahil rakyat di negara ini akan melukut di tepi gantang pada masa depan sekiranya berterusan mengamalkan sikap sambil lewa terhadap menjaga kepentingan tanah rizab Melayu.

Presiden Pertubuhan Profesional Tanah Malaysia (PERTAMA), Prof Dr Ismail Omar menegaskan, semua masalah itu berpunca daripada tipisnya kefahaman terhadap kepentingan memperkasakan tanah rizab Melayu

“Ini disebabkan tiada pendedahan daripada (pihak) berwajib tentang kepentingan serta hak terhadap tanah rizab Melayu yang perlu dilakukan masyarakat awam.

“Kita tidak boleh salahkan sepenuh kepada golongan muda tetapi ia berpunca daripada tiada pendedahan dan penerangan sewajarnya mengenai kepentingan tanah terutama melibatkan tanah rizab Melayu.

“Mereka juga tidak diberikan kefahaman yang sebenar sebab itu mereka hanya melihat tanah sebagai duit semata-mata, sedangkan nilai sebenar melebihi segala-galanya kerana melibatkan martabat dan maruah negara yang perlu dilindungi,” katanya ketika dihubungi Ismaweb.net, hari ini.

Tegas beliau, keadaan tersebut sekiranya dibiarkan bakal menjejaskan kedudukan negara sekali gus menyebabkan rakyat tertindas dan menjadi penumpang di tanah air sendiri.

“Situasi tersebut sekali gus dilihat memberi peluang kepada bangsa lain di negara sendiri menggunakan kesempatan tersebut.

“Itu yang menyebabkan orang muda yang memiliki tanah sama ada hasil tanah pusaka sewenang-wenangnya menjual ‘harta’ tersebut kepada bangsa lain yang ditukar dengan wang tunai,” katanya.

Justeru, katanya lagi, kesedaran perlu dipupuk di peringkat bawah lagi bagi melindungi ‘harta’ supaya rakyat asal negara ini sayangkan tanah air sendiri.

Malah, katanya lagi ia juga perlu dilihat sebagai memegang wasiat daripada nenek moyang bagi menjaga hak dan harta hasil titik peluh yang mereka korban selama ini.

Beliau dalam masa sama mengsyorkan, silibus berkaitan kepentingan penjagaan tanah rizab Melayu di peringkat sekolah perlu diterapkan supaya golongan muda didedahkan dengan persekitaran yang sebenar.


PKPP: Perpustakaan terap pelbagai inisiatif, ikut SOP

KUALA LUMPUR, 1 Zulhijjah 1441H, Rabu – Sebahagian besar perpustakaan awam di seluruh negara telah mula beroperasi kembali dengan pelbagai pendekatan dan inisiatif dalam normal baharu diperkenalkan bagi mematuhi prosedur operasi standard (SOP) bertujuan mengekang wabak COVID-19.

Setelah ditutup sejak 18 Mac berikutan pelaksanaan Perintah Kawalan Pergerakan (PKP), perpustakaan awam mula dibuka dalam fasa pelaksanaan PKP Pemulihan yang menyaksikan kelonggaran dalam sebahagian besar aktiviti ekonomi dan sosial.

Perpustakaan Negara Malaysia (PNM) di sini dan perpustakaan di bawah kendaliannya iaitu lima Perpustakaan Komuniti dan 507 Perpustakaan Desa dibuka semula sejak 16 Jun, manakala perpustakaan awam di negeri-negeri dibuka secara berperingkat.

Perpustakaan awam di Pulau Pinang dibuka bermula 13 Mei, Johor dan Kedah pada 17 Mei, Sabah (22 Mei), Perlis dan Melaka (1 Jun), Sarawak (3 Jun), Terengganu (4 Jun), Perak (12 Jun) serta Selangor dan Pahang (15 Jun) manakala di Kelantan dan Negeri Sembilan sebahagian besar belum beroperasi sepenuhnya.

Selain melaksanakan SOP yang ditetapkan, terdapat beberapa pembaharuan diperkenalkan seperti bilangan pengunjung yang dihadkan dan kaedah baharu meminjam dan memulangkan buku seperti penggunaan medium dalam talian untuk tempahan buku dan perkhidmatan kiriman cepat bagi penghantaran dan pemulangan buku.

SOP pasca PKP COVID-19 untuk sektor perkhidmatan perpustakaan di Malaysia, antaranya menetapkan pengguna dan kakitangan harus merekod maklumat peribadi termasuk suhu badan pengguna, memakai pelitup separuh muka, cecair pembasmi kuman dan mengamalkan penjarakan sosial.

Ketua Pengarah PNM Maizan Ismail berkata sejak 16 hingga 30 Jun lepas, PNM menerima 4,024 pengunjung manakala statistik pinjaman dalam talian menerusi u-Pustaka di laman www.u-pustaka.gov.my pula mencecah 31,618.

“PNM mengalu-alukan orang ramai untuk mendapatkan 13.2 juta bahan bacaan digital menerusi portal u-Pustaka dan mengikuti pelbagai program atau aktiviti menarik dalam talian yang dianjurkan menerusi media sosial PNM,” katanya kepada Bernama.

PNM dibuka setiap hari Selasa hingga Sabtu dari pukul 10 pagi hingga 5 petang dan menyediakan kaunter penerangan dan pendaftaran keahlian, Pusat Rujukan Malaysiana dan Luar Negara, Perkhidmatan Pinjaman Dewasa, Penyerahan Bahan Akta (PPTN) dan Perkhidmatan kepada Penerbit (ISBN/ISSN/PDP) dan Pusat Kebangsaan Manuskrip Melayu.

Buat masa ini, PNM masih menutup Perpustakaan Kanak-Kanak dan pinjaman koleksi kanak-kanak boleh dibuat di Aras 3, Wisma Sejarah, yang terletak berhampiran PNM. Segala urusan pinjaman dan pemulangan bahan ilmiah boleh dilakukan di Wisma Sejarah menggunakan mesin pemulangan buku atau berurusan secara terus dengan kakitangan bertugas.
PNM menetapkan empat garis panduan untuk pinjaman dan pemulangan iaitu terhad kepada 20 orang pada satu-satu masa; hanya 20 minit masa diperuntukkan bagi setiap pengguna; pengguna hanya dibenarkan membuat urusan pinjam dan pulang (tiada sesi rujukan dan bacaan) dan kanak-kanak tidak dibenarkan masuk.

Secara amnya, semua perpustakaan awam di seluruh negara mengambil pendekatan berjaga-jaga bagi mencegah penularan wabak COVID-19, namun pada masa sama mengalu-alukan kehadiran pengunjung.

Kebanyakan perpustakaan di seluruh negara turut mengambil pendekatan untuk tidak mengenakan sebarang denda lewat pemulangan bahan ilmiah dan buku kepada peminjam berikutan mereka tidak dapat berbuat demikian berikutan pelaksanaan PKP sejak 18 Mac lepas.

Perpustakaan Awam Selangor (PPAS) pula menyediakan perkhidmatan ‘BookFly2u’ bagi membolehkan pengguna meminjam buku hanya dengan menggunakan aplikasi WhatsApp atau telefon, bagi memudahkan orang ramai yang masih gusar untuk ke perpustakaan tetapi ingin meminjam buku.

Pengguna hanya perlu menghantar nama buku yang ingin dipinjam melalui aplikasi WhatsApp ke talian 010-8491448 atau menghubungi 03-55197667.

Perpustakaan Raja Tun Uda di Shah Alam menggunakan pengimbas kod respon pantas (QR) aplikasi Langkah Masuk Dengan Selamat (SELangkah) dan turut mempraktikkan jarak sosial dengan hanya dua individu dibenarkan duduk di sebuah meja dan membenarkan penggunaan bilik seminar dan bilik perbincangan namun kapasitinya telah dikurangkan kepada 50 peratus.

Selain itu, Perbadanan Perpustakaan Awam Terengganu (PPAT) memperkenalkan sistem baharu iaitu tempahan kehadiran secara dalam talian kepada orang ramai melalui www.trglib.gov.my/meet sebelum hadir ke perpustakaan bagi mengelakkan kesesakan di sekitar kawasan itu.

Pustaka Negeri Sarawak menyediakan satu aplikasi bagi pinjaman buku yang akan dihantar kepada setiap pengguna secara percuma.

Pelbagai program diatur secara dalam talian bagi memudahkan pengguna menggunakan perkhidmatan mereka, seperti aplikasi Angka.sa2 yang boleh dimuat turun daripada Google Playstore dan Apple Apps Store yang membolehkan setiap pengguna melayari pelbagai bahan-bahan bacaan digital secara dalam talian.

Bagi pinjaman buku, Pustaka Negeri Sarawak menyediakan perkhidmatan ‘bookbear’ yang turut terdapat dalam aplikasi Angka.sa2 itu, satu konsep yang membolehkan pengguna membuat pesanan melalui aplikasi itu dan pihaknya akan menghantarnya ke rumah pengguna. – Bernama


Bakar al-Quran: Provokasi terhadap Islam perlu dihentikan

KUALA LUMPUR, 17 Ramadan 1443H, Selasa – Tindakan provokasi melampau terhadap umat Islam seperti dilakukan pemimpin Stram Kurs, Rasmus Paludan yang membakar senaskhah al-Quran di Linkoping, Sweden, baru-baru ini perlu dihentikan segera.

Terdapat banyak insiden masjid dan sekolah umat Islam diceroboh dan dirosakkan serta berlakunya ‘hate crime’ hingga menyebabkan kecederaan mahupun kematian ke atas umat Islam.

Pengerusi Lajnah Hal Ehwal Antarabangsa dan Hubungan Luar PAS Pusat, Ustaz Muhammad Khalil Abdul Hadi berkata, isu-isu sensitif berkaitan agama seperti menghina pemimpin agama mahupun kitab suci perlu dielakkan dalam memelihara keharmonian dan perpaduan dalam sesebuah negara.

Pada masa sama, beliau berkata, konsep kebebasan bersuara yang sering dijulang Barat sepatutnya menerapkan sikap toleransi dan saling menghormati antara satu sama lain terutamanya dalam isu berkaitan agama.

“Kebebasan bersuara yang diamalkan ketika ini terutamanya di Barat, dipandang umat Islam sebagai alat diskriminasi dan provokasi terhadap mereka di mana saat ini Islamofobia dilihat amat berleluasa hingga menyebabkan umat Islam di Eropah dan Barat dihina, ditindas dan dizalimi,” katanya dalam satu kenyataan.

Menurut beliau, sewajarnya konsep kebebasan bersuara tanpa batas dan mencetuskan kontroversi yang diamalkan perlu disanggah dan dinilai semula untuk kebaikan semua pihak.

Justeru, sudah sampai masanya penghinaan terhadap Islam, pemimpinnya mahupun al-Quran perlu dihentikan kerana ia hanya akan terus meningkatkan ketegangan yang berpanjangan.

Menurut laporan media, pada Khamis pemimpin Denmark dari parti sayap kanan Stram Kurs bertindak membakar senaskah al-Quran di kawasan didiami majoriti penduduk beragama Islam di Sweden.

Paludan dilaporkan melakukan tindakan tersebut di kawasan terbuka di selatan Linkoping dan tidak menghiraukan orang ramai yang membantah perbuatannya itu.


Bai’ah sekat wakil rakyat Bersatu berpaling tadah

Oleh Zuhayati Yazid

BANGI, 29 Rabiulakhir 1445H, Isnin – Saranan membuat perakuan sumpah setia atau bai’ah kepada semua calon pilihan raya daripada Bersatu yang menggunakan lambang PAS untuk bertanding diyakini mampu mendisiplinkan bakal wakil rakyat berkenaan.

Penganalisis politik, Prof Dr Ahmad Atory Hussain berkata, tindakan itu wajar dilakukan supaya setiap calon terutama yang bertanding mewakili Bersatu mempunyai garis panduan dan pendirian tegas untuk terus setia dengan parti yang diwakili.

“Saya melihat cadangan ini sebagai langkah positif kerana bukan sahaja mampu mendisiplinkan setiap wakil rakyat itu tetapi memberi peringatan supaya terus setia dengan parti yang dibawa.

“Selain itu, memberi sekatan supaya tidak mudah berpaling tadah dengan pujukan dan rayuan dengan pihak-pihak luar. Sumpah setia ini juga turut dilakukan oleh UMNO sendiri cumanya parti itu menggunakan nama lain iaitu Akaun Bersumpah (SD).

“Namun konsepnya adalah sama iaitu sumpah setia kepada parti untuk terus kekal bersama walau dalam apa juga keadaan,” katanya ketika dihubungi Ismaweb.net, hari ini.

Bagaimanapun Dr Ahmad Atory berkata, cadangan untuk membuat sumpah setia itu perlu dibawa kepada mesyuarat agung Bersatu untuk dipersetujui bersama.

Sekiranya cadangan itu dipersetujui, ia wajar dipercepatkan supaya dapat mengelak lebih ramai wakil rakyat yang termakan rayuan demi kepentingan peribadi.

Terdahulu, Musyidul Am PAS, Datuk Hashim Jasin mencadangkan supaya calon-calon pilihan raya akan datang daripada Bersatu membuat perakuan sumpah setia atau bai’ah sekiranya mahu bertanding menggunakan lambang PAS.

Cadangan itu disuarakan susulan tindakan dua Ahli Parlimen Bersatu yang sebelum ini bertanding menggunakan lambang PAS pada Pilihan Raya Umum ke-15 (PRU15) lalu beralih arah memberi sokongan kepada Perdana Menteri, Datuk Seri Anwar Ibrahim.

Hashim berkata, sumpah setia itu mampu mencegah sokongan kepada pihak lawan.

Pada 7 November lalu, Ahli Parlimen Gua Musang, Mohd Azizi Abu Naim mengisytiharkan sokongan kepada Perdana Menteri, Datuk Seri Anwar Ibrahim dan diikuti Ahli Parlimen Jeli, Zahari Kechik keesokan harinya.

Episod beralih arah itu bermula daripada Ahli Parlimen Kuala Kangsar, Datuk Iskandar Dzulkarnain Abdul Khalid yang mengumumkan sokongan kepada kepimpinan Anwar pada 12 Oktober lalu.

Ia kemudian diikuti Ahli Parlimen Labuan, Datuk Suhaili Abdul Rahman yang membuat keputusan sama dengan alasan mengambil kira semua permasalahan rakyat Labuan yang berdepan dengan kos sara hidup yang semakin tinggi serta masalah bekalan air dan elektrik.


AS cari sekutu dapatkan sokongan kenakan sekatan baharu ke atas China

WASHINGTON, 9 Syaaban 1444H, Khamis -Amerika Syarikat memanggil sekutu rapatnya  untuk bersedia mengenakan sekatan baharu ke atas China jika Beijing memberikan sokongan ketenteraan kepada Russia dalam perangnya di Ukraine.

Perundingan itu, yang masih di peringkat awal, bertujuan untuk mendapatkan sokongan daripada pelbagai negara, terutama dalam Kumpulan 7 (G7) yang kaya, untuk menyelaraskan sokongan bagi sebarang kemungkinan sekatan.

Bagaimanapun, tidak jelas apakah sekatan khusus yang akan dicadangkan oleh Washington. Perbualan itu tidak didedahkan sebelum ini.

Washington dan sekutunya berkata, beberapa minggu kebelakangan ini China sedang mempertimbangkan untuk menyediakan senjata kepada Russia, yang dinafikan Beijing.

Bagaimanapun, pembantu kepada Presiden AS, Joe Biden tidak memberikan bukti secara terbuka.

Mereka juga telah memberi amaran secara langsung kepada China supaya tidak berbuat demikian, termasuk dalam pertemuan antara Biden dan Presiden China, Xi Jinping serta  pertemuan peribadi pada 18 Februari antara Setiausaha Negara AS, Antony Blinken dan diplomat tertinggi China Wang Yi di luar acara persidangan keselamatan global di Munich.

Langkah awal pentadbiran Biden untuk menentang sokongan China terhadap Russia ttermasuk pendekatan tidak rasmi di peringkat kakitangan dan diplomatik, termasuk Jabatan Perbendaharaan, kata sumber yang mengetahui perkara itu.

Ditanya mengenai perundingan itu, jurucakap Majlis Keselamatan Negara Rumah Putih berkata, perang Russia menyukarkan China dengan Eropah dan lain-lain.

“Ia adalah gangguan bagi China dan potensi tamparan kepada hubungan antarabangsa yang mereka tidak perlukan,” kata jurucakap itu. – Agensi


17 pelajar sekolah agama terbunuh dalam letupan di utara Afghanistan

AYBAK, 6 Jamadilawal 1444H, Khamis – Sekurang-kurangnya 17 terbunuh manakala 26 yang lain cedera selepas kejadian letupan melanda sekolah agama di utara Afghanistan.

Letupan yang berlaku di bandar Aybak, wilayah Samangan itu dilaporkan berlaku ketika pelajar selesai menunaikan solat.

Satu sumber berkata, majoriti yang terkorban dalam letupan berkenaan adalah kanak-kanak yang berusia sembilan hingga 15 tahun.

Bagaimanapun, sehingga kini tidak pihak mengaku bertanggungjawab dalam serangan tersebut dan jumlah kematian dijangka meningkat.

Seorang doktor di hospital tempatan berkata, kebanyakan mangsa adalah pelajar di sekolah berkenaan sambil menambah pesakit yang dalam keadaan kritikal telah dipindahkan ke hospital di Mazar-i-Sharif yang terletak kira-kira 120 kilometer daripada bandar berkenaan.

Sementara itu, jurucakap Kementerian Dalam Negeri, Abdul Nafee Takkur berkata, pasukan keselamatan Taliban sedang menyiasat serangan berkenaan dan berjanji akan mengenal pasti pelaku utama dalam tragedi berdarah berkenaan.

Dalam pada itu, bekas Presiden Republik Afghanistan, Hamid Karzai menerusi Twitter menyifatkan letupan berkenaan sebagai jenayah kemanusiaan. – Agensi


NEW DELHI, 15 Rabiulawal 1445H, Ahad – Kedutaan Afghanistan di New Delhi ditutup berikutan tidak mendapat sokongan sepenuhnya daripada kerajaan India serta kerajaan sementara di Kabul.

Misi yang terletak di kawasan diplomatik Chanakyapuri itu  menamatkan operasi mulai hari ini.

“Dengan rasa sedih, kesal dan kecewa, kedutaan Afghanistan di New Delhi mengumumkan keputusan untuk menamatkan operasinya.

Keputusan itu amat dikesali dan dibuat selepas pertimbangan teliti, dengan mengambil kira hubungan bersejarah dan perkongsian antara Afghanistan dan India yang telah terjalin sekian lama,” menurut kenyataan itu.

Antara faktor penutupan itu, termasuk kurangnya sokongan daripada kerajaan tuan rumah, sumber yang tidak mencukupi dan kekurangan kakitangan.

“Ketiadaan ketara sokongan penting daripada kerajaan tuan rumah telah menghalang keupayaan kami untuk menjalankan tugas dengan berkesan.

“Kurang sokongan yang diperlukan untuk pembaharuan visa diplomat sehingga ke bidang kerjasama kritikal yang lain amat menghampakan dan menghalang keupayaan kami untuk menjalankan tugas rutin dengan berkesan,” kata kedutaan Afghanistan.

Kedutaan itu diterajui Duta Farid Mamundzay yang dilantik oleh pentadbiran Ashraf Ghani sebelum kerajaan berkenaan tumbang pada Ogos 2021 apabila Taliban mengambil alih Kabul.

Menurut kenyataan itu, selaras dengan Artikel 45 Konvensyen Vienna mengenai Hubungan Diplomatik (1961), semua harta dan kemudahan kedutaan akan dipindahkan kepada jagaan pihak berkuasa negara tuan rumah.

Walaupun kedutaan ditutup, konsulat Afghanistan di Mumbai akan kekal beroperasi.

Afghanistan juga mempunyai konsulat di bandar Hyderabad yang dibuka pada Januari 2020.

Konsul Jeneral Afghanistan di Mumbai, Zakia Wardak, dalam satu kenyataan menjawab isu penutupan itu.

“Dalam masa yang mencabar ini, kami ingin memberi jaminan kepada semua warga Afghanistan yang tinggal di India bahawa bahawa anda masih boleh mendapatkan bantuan konsular, pendidikan atau komersial menerusi Konsulat Jeneral Afghanistan di Mumbai dan Hyderabad,” kata Zakia. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kementerian WP bakal bina 12,000 unit kediaman di Putrajaya

KOTA BHARU, 24 Jamadilakhir 1442H, Sabtu – Kementerian Wilayah Persekutuan (KWP) akan membina 12,000 unit kediaman berharga RM200,000 di bawah program Residensi Prihatin di Putrajaya.

Menterinya, Tan Sri Annuar Musa berkata projek itu akan dilancarkan pada 22 Februari ini dan dijangka mengambil tempoh 24 hingga 30 bulan untuk siap.

Annuar berkata, kira-kira 8,000 unit yang bakal dibina itu merupakan lima projek Perumahan Penjawat Awam 1Malaysia yang dijenamakan semula di bawah Residensi Prihatin, dengan sebahagian projek tersebut tergendala sebelum ini.

“Sementara empat projek lagi melibatkan 4,000 unit rumah akan dibuat secara permohonan cadangan (RFP) untuk pemaju dipilih secara terbuka,” katanya kepada pemberita selepas hadir gimik penyerahan hamper Tahun Baharu Cina di Taman Puspa, Kok Lanas, dekat sini hari ini.

Menurut Annuar, projek tersebut akan dibangunkan di kawasan strategik termasuk berhampiran pengangkutan awam, antaranya di Presint 7 dan 9.

Kementerian akan membuka permohonan kepada pembeli, dengan keutamaan kepada penjawat awam dan golongan muda yang berkeluarga, pada 23 Februari ini, katanya.

Beliau yakin projek tersebut akan mendapat sambutan memandangkan ramai pemohon sebelum ini gagal membeli rumah berharga RM300,000 menerusi Program Rumah Wilayah yang ditawarkan sebelum ini.


Menteri Luar Belarus meninggal dunia

MINSK, 2 Jamadilawal 1444H, Ahad – Menteri Luar Belarus, Vladimir Makei meninggal dunia pada usia 64 tahun, umum Kementerian Luar pada Sabtu, lapor Xinhua.

Jurucakap, Anatoly Glaz mengumumkan perkara itu tanpa memberikan butiran lanjut.

Makei memegang jawatan menteri luar sejak 2012. Sebelum itu, beliau berkhidmat sebagai pembantu kepada Presiden Alexander Lukashenko dan ketua kakitangan presiden.

Lukashenko mengucapkan takziah kepada keluarga Makei, menurut pejabat presiden.

Makei dijadualkan bertemu Menteri Luar Russia, Sergei Lavrov di Minsk pada Isnin.

Jurucakap Kementerian Luar Russia, Maria Zakharova berkata, pegawai kementerian itu terkejut dengan berita kematian Makei. – Bernama


Tuntutan waris Sultan Sulu: Malaysia hantar nota diplomatik kepada 168 negara

KUANTAN, 20 Syawal 1443H, Sabtu – Malaysia akan menghantar nota diplomatik kepada 168 negara yang menandatangani Konvensyen New York sebagai memberi makluman awal jika terdapat mana-mana pihak mahu membawa tuntutan mewakili pihak didakwa waris Sultan Jamalul Kiram II atau penimbang tara Dr Gondoza Stampa berhubung ‘Final Award’ kepada waris Sultan Sulu.

Menteri Luar Datuk Seri Saifuddin Abdullah berkata tindakan proaktif itu diambil supaya 168 negara itu mengetahui pihak berkenaan membuat tuntutan tersebut secara satu pihak selain proses diplomatik tersebut diharap membolehkan negara terlibat memaklumkan Malaysia jika ada permohonan serupa difailkan di negara mereka.

Secara keseluruhannya, terdapat 169 negara yang menandatangi Konvensyen New York, bagaimanapun Mahkamah Arbitrasi Paris, Perancis, sebelum ini telah membuat keputusan supaya Malaysia membayar pampasan US$14.92 bilion (RM62.59 bilion) kepada pihak yang mendakwa sebagai waris Sultan Sulu.

“Kementerian Luar akan menghantar notis kepada Kementerian Luar 168 negara terlibat kerana Stampa telah membuat Final Award di Perancis dan kita tidak tahu jika mereka (Stampa dan waris Sultan Sulu) akan berhenti di Perancis atau ke negara lain pula selepas ini dengan tuntutan sama.

“Kita telah membuat permohonan untuk membatalkan Final Award ini dan kini sedang menunggu keputusan daripada Mahkamah Perancis yang dijangkakan tidak lama lagi,” katanya pada sidang media semasa ditemui pada Jamuan Raya Parlimen dan Perikatan Nasional (PN) Indera Mahkota di sini hari ini.

Kerajaan Malaysia tidak mengiktiraf tuntutan dibuat pihak mendakwa waris kepada Sultan Sulu dan menolak sepenuhnya Final Award dikeluarkan Stampa atas dakwaan pelanggaran Perjanjian 1878 antara Sultan Sulu ketika itu dengan Baron de Overbeck dan Alfred Dent, yang menyaksikan Sultan Sulu menyerahkan buat selama-lamanya wilayahnya di Borneo Utara, kini Sabah.

Sebagai balasan, Sultan Sulu serta warisnya diberikan wang serahan RM5,300 setiap tahun, bagaimanapun susulan serangan bersenjata di Lahad Datu, bayaran itu dihentikan pada 2013.

Saifuddin yang juga Ahli Parlimen Indera Mahkota berkata beliau bertemu Ketua Menteri Sabah Datuk Seri Hajiji Noor semalam, dan memaklumkan tindakan kerajaan Persekutuan dalam menangani isu tuntutan waris Sultan Sulu, dengan kedua-dua pihak bersetuju pertemuan lebih kerap dapat dilakukan bagi melancarkan usaha tersebut.

Selain berkaitan tuntutan Sultan Sulu, Saifuddin berkata beliau dan Hajiji juga bersetuju supaya wakil rasmi dari Sabah akan dilibatkan dalam dua jawatankuasa perundingan sempadan Malaysia-Indonesia yang melibatkan sempadan maritim dan darat.

“Saya juga akan bertemu dengan Ketua Menteri, Menteri Besar dan Premier negeri yang bersempadan dengan negara-negara jiran supaya kita lebih bersistematik dan jawatankuasa perundingan sempadan akan ada wakil negeri berkaitan,” katanya. – Bernama


Tentera Russia lancar 30 serangan roket korbankan 35 nyawa

KYIV, 10 Syaaban 1443H, Ahad – Sekurang-kurangnya 35 terkorban manakala 134 yang lain cedera dalam serangan udara di pusat latihan ketenteraan Ukraine berhampiran sempadan Poland, hari ini.

Gabenor wilayah Lviv, Maksym Kozytskyy berkata, pesawat Russia melancarkan kira-kira 30 roket di Pusat Pengamanan dan Keselamatan Antarabangsa Yavoriv yang terletak kira-kira 40 kilometer di barat laut Lviv.

Turut kelihatan 19 buah ambulans menuju ke pusat berkenaan selepas serangan dilancarkan sehingga menyebabkan kawasan dipenuhi asap tebal.

Sementara itu, Timbalan Menteri Pertahanan Ukraine, Oleksii Reznikov mengesahkan, serangan udara tersebut berlaku berhampiran Lviv.

Beliau turut memaklumkan ketika serangan dilakukan beberapa tenaga pengajar berada di kawasan tersebut dan kemungkinan menjadi mangsa.

Sehingga kini, lebih 2.5 juta penduduk Ukraine terutamanya di Kyiv melarikan diri bagi mencari perlindungan sejak peperangan tercetus pada 24 Februari lalu.

Dalam perkembangan berkaitan, lapangan terbang di bandar itu juga musnah.

Datuk Bandar di barat Ukraine, Ivano-Frankivsk mengesahkan, tentera Russia menyerang lapangan terbang di bandar berkenaan.

Sementara di timur negara ini, tentera Russia cuba mengepung tentera Ukraine ketika mereka mara dari Kharkiv dan Mariupol. – Agensi


PDRM nafi dalang seludup mercun

BANGI, 16 Ramadan 1444H, Jumaat – Polis Diraja Malaysia (PDRM) menafikan dakwaan mendalangi kegiatan penyeludupan mercun, seperti digambarkan dalam laporan akhbar Harian Metro ‘Polis jadi dalang seludup mercun’ bertarikh hari ini.

Ketua Polis Negara, Tan Sri Acryl Sani Abdullah Sani berkata, kes yang dilaporkan telah diambil tindakan, di mana suspek seorang anggota polis ditahan bersama seorang lelaki orang awam kerana terbabit dalam aktiviti pengedaran mercun.

Beliau berkata, kedua-dua suspek ditahan dan direman selama empat hari bermula 5 hingga 8 April bagi membantu siasatan, sebelum kertas siasatan dikemukakan kepada Timbalan Pendakwa Raya.

“Selain siasatan jenayah, PDRM juga akan mengambil tindakan dalaman ke atas suspek polis berkenaan yang didapati menyalahgunakan kenderaan pasukan di luar waktu bertugas bagi menjalankan aktiviti menyalahi undang-undang.

“PDRM tidak pernah berkompromi dengan mana-mana warga polis yang terlibat dengan kegiatan jenayah dan akan mengambil tindakan tegas sekiranya menerima bukti sebarang perlakuan demikian,” katanya dalam kenyataan, hari ini.

Sehubungan itu, PDRM mengalu-alukan masyarakat untuk menyalurkan maklumat sahih bagi membolehkan tindakan diambil dalam membanteras sebarang salah laku atau aktiviti menyalahi undang-undang.


Perintah berkurung di perairan ESSZone dilanjutkan

KOTA KINABALU, 1 Rejab 1442H, Sabtu – Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir hari ini, dilanjutkan hingga 1 Mac depan.

Pesuruhjaya Polis Sabah Datuk Hazani Ghazali berkata perintah itu meliputi perairan Tawau, Semporna, Kunak, Lahad Datu, Kinabatangan, Sandakan serta Beluran.

“Orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi,” katanya dalam kenyataan hari ini.

Menurut beliau, perintah itu diteruskan bagi memastikan kawasan perairan berkenaan tidak diceroboh pengganas yang mengancam keselamatan sekali gus menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

“Maklumat mendedahkan, kumpulan yang menjalankan kegiatan penculikan untuk wang tebusan (KFR) dan kumpulan Abu Sayyaf, masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya.

Hazani berkata arahan itu akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Katanya, perintah itu juga memberi kuasa kepada semua ketua polis daerah di ESSZone mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung berkenaan. – Bernama


Kes 3R: Kertas siasatan Presiden PAS diserah kepada Pejabat Peguam Negara

KUALA LUMPUR, 21 Safar 1445H, Khamis – Polis Diraja Malaysia (PDRM) hari ini menyerahkan kertas siasatan Presiden PAS, Tan Sri Abdul Hadi Awang kepada Pejabat Peguam Negara berhubung kenyataannya yang didakwa mempertikai kuasa Lembaga Pengampunan dalam ceramahnya di markas parti itu di Muar, Johor baru-baru ini.

Ketua Polis Negara, Tan Sri Razarudin Husain berkata, PDRM telah melengkapkan siasatan kes berkenaan semalam dan menyerahkan kertas siasatan itu pagi tadi.

“Kami menunggu tindakan selanjutnya daripada pihak Pejabat Peguam Negara,” katanya kepada pemberita selepas merasmikan majlis penutupan 4th National Forensic Science Symposium for Law Enforcement 2023 di Maktab PDRM di sini, hari ini.

Sebelum ini, Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata, siasatan telah dibuka terhadap Abdul Hadi di bawah Seksyen 4 (1) Akta Hasutan dan Seksyen 233 Akta Komunikasi dan Multimedia Malaysia.

Ia berhubung kenyataan Abdul Hadi yang didakwa mempertikai kuasa Lembaga Pengampunan dalam ceramahnya di markas parti itu di Bakri, Muar pada bulan lepas.

Sementara itu, berhubung siasatan terhadap bekas Perdana Menteri, Tun Dr Mahathir Mohamad berikutan kenyataannya yang dikatakan menghina institusi diraja, Razarudin berkata, kertas siasatan itu juga telah diserahkan kepada Pejabat Peguam Negara pada Selasa lepas.

Pada Jun lepas, Dr Mahathir dikatakan membuat kenyataan berkecenderungan menghasut bagi mendatangkan penghinaan atau membangkitkan perasaan tidak setia terhadap institusi diraja yang disiarkan MGNews pada 6 Jun lepas.

Mengulas mengenai perkembangan siasatan terhadap bekas peguam 1Malaysia Development Berhad (1MDB) Jasmine Loo Ai Swan, beliau berkata, siasatan masih diteruskan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001.

Selain itu, Razarudin berkata, kertas siasatan terhadap Loo yang disiasat di bawah Seksyen 409 Kanun Keseksaan kerana pecah amanah telah serahkan kepada Pejabat Peguam Negara pada Ogos lepas.

Pada Isnin lepas, PDRM telah berjaya mendapatkan semula sejumlah RM93.2 juta aset merangkumi hartanah dan akaun bank milik Loo yang dikaitkan dengan penyelewengan dana 1MDB.

Bercakap pada sidang media itu juga ketika diminta mengulas mengenai usaha menjejaki ahli perniagaan dalam buruan Low Taek Jho atau Jho Low yang masih jauh, Razarudin berkata PDRM sama sekali tidak pernah berhenti daripada menjejaki ahli perniagaan itu.

“Seperti saya beritahu sebelum ini, jerat tidak pernah lupakan pelanduk ia sama juga seperti Jasmine Loo, orang tidak bertanya mengenai keberadaannya sebelum ini tetapi polis berjaya membawa balik beliau,” katanya.

Dalam perkembangan berasingan, Razarudin mengesahkan PDRM akan mengambil keterangan Pengerusi Perikatan Nasional (PN) Tan Sri Muhyiddin Yassin pada Selasa depan berhubung isu ‘fatwa’ politik yang dikeluarkannya.

Muhyiddin sewaktu berkempen pada Pilihan Raya Kecil (PRK) Parlimen Pulai, Johor, baru-baru ini didakwa mengeluarkan kenyataan yang menyifatkan tindakan mengundi bekas Speaker Dewan Undangan Negeri Johor, Suhaizan Kaiat sebagai haram. – Bernama


Mental, fizikal petugas barisan hadapan perlu diberi perhatian

BANGI, 14 Jamadilakhir 1442H, Rabu – Kesihatan mental dan fizikal petugas barisan hadapan perlu diberi perhatian kerana mereka paling banyak berurusan dengan orang ramai ketika COVID-19.

Pensyarah Program Kaunseling, Universiti Sains Islam Malaysia (USIM), Prof Dr Sapora Sipon berkata, ternyata pandemik memberi kesan kepada masalah kesihatan mental seperti stress, selain kebimbangan dan kemurungan.

Katanya, Konsultan Kajian dan Strategi, Greenverg (2020) melaporkan antara faktor penyumbang tahap stres tinggi dalam kalangan petugas barisan hadapan ialah kekurangan kelengkapan peralatan perlindungan diri (PPE), pendedahan kepada pesakit dijangkiti serta bebanan tugasan berlebihan.

“Lai et al (2019) pula melaporkan faktor kekurangan sokongan dan ketakutan berhadapan kematian dan morbiditi adalah penyumbang masalah kesihatan mental petugas barisan hadapan,” katanya menulis di Berita Harian hari ini.

Sebelum ini, media pada 27 Oktober 2020 melaporkan seramai lebih 10,000 pegawai dan anggota polis telah dikuarantin, manakala 200 lagi sedang dirawat selepas disahkan positif COVID-19.

Menteri Dalam Negeri, Datuk Seri Hamzah Zainudin, dalam laporan sama menjelaskan, kadar tinggi jangkitan dalam kalangan anggota Polis Diraja Malaysia (PDRM) membantutkan keupayaan dan kekuatan pasukan dalam penugasan menjaga keselamatan serta keamanan negara.

Dr Sapora berkata, pasukan polis adalah petugas barisan hadapan berpotensi besar terdedah wabak itu kerana berada paling hampir dengan rakyat yang belum dipastikan tahap jangkitan.

Jelas beliau, status petugas barisan hadapan turut terbabit secara langung dengan diagnosis, rawatan dan penjagaan pesakit, sekaligus menjadi faktor penyumbang masalah psikologikal kepada mereka.

“Justeru, melindungi pekerja petugas barisan hadapan dengan menyediakan sokongan sosial, emosi dan keagamaan satu keutamaan di mana ia boleh meningkatkan kualiti kehidupan mereka.

“Mereka perlu mendapat pembelaan dari sudut penjagaan keselamatan diri,” katanya.


Wanita Malaysia jadi pengintip Mossad Israel

KUALA LUMPUR, 21 Rabiulawal 1444H, Selasa – Rangkaian perisikan Israel – Mossad – di negara ini dipercayai diketuai seorang wanita tempatan berusia pertengahan 30-an.

Memetik laporan New Straits Times hari ini, wanita itu dilatih sebagai penyiasat persendirian sebelum dipercayai direkrut oleh ejen Mossad sejurus sebelum 2018.

Ia tahun yang sama ejen Mossad menembak mati seorang ahli akademik Palestin, Dr Fadi Mohammed al-Batsh, 35, yang dipercayai ahli Pergerakan Perjuangan Islam Palestin (Hamas).

Wanita Malaysia itu kemudiannya dihantar menjalani latihan di luar negara termasuk di Eropah untuk menguasai seni pengintipan.

Bagi tujuan itu, wanita berkenaan dipercayai telah diberikan kira-kira RM120,000.

Dalam kes penculikan bulan lalu di Kuala Lumpur, wanita itu dipercayai menubuhkan pasukan pengawasan untuk mengekori dua warga Palestin.

Turut dipercayai dia berada dalam penahan Israel dengan bayaran 2 ribu euro (RM9,281) sebulan.

Dia didakwa mempunyai beberapa lelaki tempatan bekerja untuknya.


Gabungan Rakyat Sabah nama baharu penyatuan PN, BN dan PBS

TUARAN, 24 Muharram 1442H, Sabtu – Gabungan antara Perikatan Nasional (PN), Barisan Nasional (BN) dan Parti Bersatu Sabah (PBS) di Sabah kini dikenali sebagai Gabungan Rakyat Sabah, kata Perdana Menteri, Tan Sri Muhyiddin Yassin.

Beliau berkata, perkara itu diputuskan dalam pertemuan khas semalam dengan pemimpin tertinggi ketiga-tiga parti.

“Hasil daripada pertemuan penting semalam, saya ingin mengumumkan bahawa keputusan telah diambil untuk menamakan gabungan parti (di Sabah) yang bersama-sama dengan perjuangan kita sebagai Gabungan Rakyat Sabah,” katanya.

Beliau berkata demikian ketika berucap pada pertemuan dengan calon-calon gabungan itu untuk kerusi DUN Sulaman, ketua Bersatu Sabah, Datuk Hajiji Noor, di ibu pejabat Bersatu di sini, hari ini.

Muhyiddin berkata, nama gabungan itu digunakan secara rasmi selepas 26 September ini jika berjaya membentuk kerajaan negeri yang baharu.

Katanya, gabungan itu akan bekerja sebagai satu pasukan untuk membentuk satu kerajaan negeri baharu yang sama-sama berjuang untuk memajukan Sabah.

“Semalam kita duduk bersama parti yang sudah sepakat berjuang untuk rakyat Sabah yang kita bela dan majukan.

“Kami semua bersatu hati untuk bekerja sama-sama membentuk kerajaan selepas 26 September ini. Dalam gabungan ini pertamanya adalah PN bersama BN dan PBS (Parti Bersatu Sabah),” katanya.

Katanya, tiada parti lain dapat menandingi gabungan itu selagi PN mentadbir Kerajaan Persekutuan yang dipimpinnya.

Sehubungan itu, katanya, Sabah juga mesti diperintah oleh kerajaan yang sama.

“Ini kerana masih banyak usaha kita perlu lakukan. Pembangunan menang sudah banyak tetapi belum cukup dan perlu diperelokkan lagi,” katanya.


Orang awam cedera dalam pertempuran sengit di Tripoli

TRIPOLI, 29 Muharam, 1444H, Sabtu – Pertempuran sengit meletus di ibu negara Libya pada Sabtu, mencederakan orang awam dan menimbulkan kebimbangan konflik di negara yang menghadapi krisis politik itu.

Menurut saksi, pertempuran berlaku di pusat bandar Tripoli selepas salah satu kumpulan terkuat di ibu negara itu menyerang pangkalan pasukan pesaing, yang menjurus kepada kejadian berbalas tembakan selama berjam-jam.

Keadaan itu menggerunkan penduduk tempatan dan menimbulkan kebimbangan peningkatan serangan yang lebih meluas.

Tidak jelas sama ada pertempuran itu dikaitkan secara langsung dengan perselisihan politik Libya yang lebih meluas terhadap kawalan kerajaan, bagaimanapun sebarang pertembungan antara kumpulan Tripoli yang berkuasa berisiko menarik puak lain.

Jurucakap perkhidmatan ambulans Tripoli, Oussama Ali berkata, dengan pertempuran berterusan, pihaknya menghadapi kesukaran untuk bergerak.

Katanya, terdapat kecederaan dalam kalangan orang awam, namun tidak menyatakan jumlah.

Media tempatan juga melaporkan kematian, bagaimanapun tiada angka rasmi dikeluarkan.

Imej di media sosial menunjukkan kenderaan terbakar dalam pertempuran dan bangunan yang dipenuhi peluru. – Agensi


Perjanjian bijirin Laut Hitam mungkin dipersetujui

ANKARA, 22 Syawal 1444H, Sabtu – Pihak yang terbabit dalam perjanjian bijirin Laut Hitam mengadakan perbincangan selepas pertemuan antara pegawai Ukraine, Russia, Turkiye dan Pertubuhan Bangsa-Bangsa Bersatu (PBB).

Menteri Pertahanan Turkiye, Hulusi Akar berkata, empat pihak itu mengadakan perbincangan semalam, berhubung cadangan PBB bagi melanjutkan perjanjian bijirin berkenaan.

“Russia sebelum ini mengancam untuk menghentikan perjanjian berkenaan pada 18 Mei ini kerana halangan terhadap eksport bijirin dan baja keluarannya sendiri.

“Kesemua pihak itu kini bakal mengadakan perbincangan mengenai lanjutan tempoh perjanjian,”katanya dalam kenyataan yang dikeluarkan Kementerian Pertahanan, semalam.

Julai tahun lalu, Turkiye dan PBB menjadi orang tengah dalam perjanjian berkenaan bagi menangani krisis makanan dunia.

Sebelum ini, Turkiye menyuarakan harapan sama supaya perjanjian bijirin tersebut disambungkan lagi untuk tempoh dua bulan lagi. – Agensi

Pautan berkaitan,


Moratorium sewa enam bulan bagi pengusaha makanan di kampus

PUTRAJAYA, 4 Zulhijjah 1443H, Isnin – Moratorium bayaran sewa selama enam bulan akan diberikan kepada pengusaha dan penyedia perkhidmatan makanan di dalam kampus institusi pengajian tinggi (IPT) awam mulai bulan ini, kata Menteri Pengajian Tinggi, Datuk Seri Dr Noraini Ahmad.

Beliau dalam satu kenyataan hari ini berkata, langkah itu akan membolehkan tanggungan kos sewa itu diserap bagi menurunkan harga makanan yang dijual kepada pelajar memandangkan peningkatan harga barangan turut memberi kesan kepada harga makanan di dalam kampus.

Noraini turut mengumumkan menu makanan berkualiti dengan harga siling RM3.50 setiap hidangan akan diperkenalkan di bawah inisiatif Food Basket Siswa Keluarga Malaysia, selaras dengan pengumuman yang dibuat Perdana Menteri Datuk Seri Ismail Sabri Yaakob.

Ismail Sabri dalam satu kenyataan hari ini berkata kerajaan akan memperkenalkan “Menu Keluarga Malaysia” di restoran koperasi, kafeteria serta premis jualan makanan di IPT sebagai alternatif bagi golongan sasar mendapatkan hidangan pada harga berpatutan, membabitkan hidangan pagi, tengah hari dan malam.

Noraini berkata, Kementerian Pengajian Tinggi (KPT) juga akan memperkasa inisiatif Food Bank Siswa dan Food@Campus di IPT dengan kerjasama pelbagai kementerian, badan bukan kerajaan (NGO), syarikat korporat dan badan-badan persendirian.

Noraini berkata kementerian juga bersetuju dengan cadangan Majlis Perundingan Pelajar Kebangsaan untuk membentuk Jawatankuasa Tindakan Sara Hidup Siswa Keluarga Malaysia yang dipengerusikan olehnya selaku Menteri Pengajian Tinggi.
Jawatankuasa itu adalah untuk menyelaras dan melaksana dasar, memantau kawalan harga barang dan perkhidmatan serta membentuk jaringan kolaborasi dengan pihak berkepentingan secara holistik, katanya.
Jawatankuasa itu turut disokong di peringkat institusi, melalui jawatankuasa yang dipengerusikan oleh naib canselor, rektor atau pengarah bagi memperkemas pelaksanaan ke atas keputusan dasar yang dibuat di peringkat kementerian, katanya.
“Pihak KPT sentiasa prihatin dan cakna terhadap kebajikan pelajar di IPT bagi memastikan sesi pembelajaran dan pengajaran sepanjang pengajian mereka berjalan dengan lancar,” katanya.
Noraini berkata kemudahan pengangkutan pelajar dalam dan ke luar kampus akan turut ditambah baik melalui penyediaan jadual pergerakan yang lebih kerap agar memudahkan dan menjimatkan masa perjalanan aktiviti harian pelajar. – Bernama


Bahaya pemikiran liberal cuba pengaruh umat Islam agar menyimpang

BANGI, 6 Jamadilakhir 1444H, Jumaat – Khutbah Jumaat hari ini mengingatkan mengenai ancaman pemikiran liberal yang cuba mempengaruhi umat Islam sehingga mengheret mereka menolak keputusan fatwa dan menyimpang jauh daripada ajaran Islam sebenar.

Menurut khutbah Jabatan Agama Islam Selangor (Jais), perjuangan pemikiran liberal adalah melanggar ijmak, misalnya hal asas cara penetapan dan penggalian hukum atau dikenali dengan istinbat hukum.

Katanya, golongan liberal tidak mahu mengikut manhaj yang telah digariskan oleh imam-imam terdahulu, justeru mereka berkempen untuk mentafsir al-Quran sebebas-bebasnya.

“Bahkan, kaedah tafsir yang dipegang secara ijmak para ulama juga dibakul sampahkan, dan mereka mengambil penafsiran mengkritik teks yang digunakan dalam memahami kitab Bible.

“Apa nak jadi? Keluarlah pendapat dari mereka seperti antihadis, rambut bukan aurat bagi wanita, zina tidak haram kalau suka sama suka, maka hancurlah agama,” katanya.

Khutbah berkata, modus operandi liberalisme tidak jauh dengan golongan ‘mazhab tidak bermazhab’ iaitu menjatuhkan kredibiliti dan autoriti ulama-ulama Islam terdahulu.

“Bagi Allamazhabiyyah, mereka selalu mengkritik pendapat dan ijtihad ulama mazhab terdahulu dengan slogan ulama tidak maksum boleh salah dan tidak ada dalikl atau hadis atau hadisnya daif lemah.

“Sedangkan puak Islam liberal pula berani memperolok Imam al-Syafie dan ulama-ulama mujtahid lainnya dan menganggap mereka ketinggalan zaman, tidak relevan dan punca taklid buta,” kata khutbah.

Atas sebab itu, Jais bimbang dengan nasib umat Islam khususnya di Selangor sekiranya pendapat ulama diperlekeh dan kitab kuning yang beratus tahun dijadikan sumber hukum menghasilkan fatwa semuanya ditolak.

“Lalu ‘Mufti Facebook’ dan ‘ulama YouTube’ yang dijadikan panduan dan sumber hukum. Apakah kebenaran zaman ini diletakkan pada jumlah likes di dalam FB?

“Atau membiarkan komen netizen penentu kebenaran sesuatu perkara? Akhirnya ilmu tidak lagi di pondok-pondok, sekolah-sekolah, masjid-masjid, universiti-universiti, sebaliknya ilmu dinilai melalui media sosial,” katanya.


Dominasi Melayu dalam perkhidmatan awam bukan masalah

KUALA LUMPUR, 20 Rejab 1444H, Sabtu – Kerajaan tidak akan mempertimbangkan cadangan supaya reformasi dilakukan untuk mengurangkan dominasi orang Melayu dalam sektor perkhidmatan awam, kata Perdana Menteri, Datuk Seri Anwar Ibrahim.

Beliau berkata, kerajaan tidak menganggap dominasi kaum Melayu dalam sektor itu sebagai satu masalah pada masa ini.

“Perkara ini kita tidak buka saluran untuk kita pertimbangkan kerana keadaan sekarang saya tidak fikir itu satu masalah,” katanya kepada pemberita selepas melancarkan Skim Keselamatan Sosial Suri Rumah dan Karnival Kerjaya MYFutureJobs 2023 di Pusat Konvensyen Kuala Lumpur (KLCC) di sini hari ini.

Semalam, Timbalan Ketua Menteri Pulau Pinang II Dr P. Ramasamy menerusi hantaran dalam Facebook meminta kerajaan melaksanakan reformasi dalam sektor perkhidmatan awam kerana menurutnya ia kini didominasi orang Melayu dan mahu Anwar segera menangani isu berkenaan serta memastikan perkhidmatan awam mencerminkan komposisi etnik negara ini.

Menurut Anwar, cadangan itu hanyalah pandangan peribadi Ramasamy dan tidak mewakili pendirian DAP atau kerajaan.

“Kita jangan melarang orang bercakap, memberi pandangan. Boleh (beri pandangan), tetapi ia tidak mempengaruhi keputusan DAP dan tidak mempengaruhi keputusan kerajaan,” katanya.-  Bernama


Mengapa liberal burukkan jabatan agama?

PERHATIKAN bagaimana kumpulan berfikiran liberal konsisten memburukkan usaha yang dilakukan oleh Jabatan Agama untuk memperbaiki isu LGBT. Mereka menyifatkan program Muhkayyam anjuran Jabatan Agama sebagai menghalang hak asasi kemanusiaan.

2. Apa yang lebih menyedihkan, terpapar di poster mereka bahawa program Mukhayyam anjuran Jabatan Agama ini menggunakan teknik ‘electroshock therapy’ sebagai salah satu mekanisme untuk membantu golongan trangender. Adakah benar Jabatan Agama menggunakan teknik ‘electroshock’ kepada golongan Mak Nyah ini? Atau adakah ini satu fitnah untuk memburukkan Jabatan Agama atau JAKIM?

3. Menurut Pengarah Bahagian Pembangunan Keluarga JAKIM, program Mukhayyam ini telah dilaksanakan sejak tahun 2011 lagi di mana modul bimbingan bagi menyantuni golongan LGBT telah dibangunkan. Golongan ini telah disantuni oleh JAKIM dengan pelbagai aktiviti bagi mendekatkan mereka dengan Islam.

4. Program anjuran JAKIM ini pada dasarnya membantu dalam menangani peningkatan pesakit HIV/AIDS yang dilaporkan semakin meningkat di kalangan transgender seperti yang dilaporkan oleh Kementerian Kesihatan Malaysia.

5. Anehnya golongan seperti Nicole ini tidak putus-putus memburukkan institusi agama dengan menyifatkan mereka menghalang hak asasi manusia untuk menjadi LGBT atau trangender.

6. Kemunculan kumpulan liberal seperti ini mestilah ditangani. Mereka membiak pesat memburukkan Jabatan Agama didalam media sosial yang banyak disertai oleh anak-anak muda kita seperti di Twitter.

7. Mari bersama bantu Jabatan Agama menangani isu ini dengan menyokong JAKIM dan seluruh Jabatan Agama dengan menyebarkan info yang sebenar. Fahamkan anak muda kita bahawa pemikiran liberal dalam agama meruntuhkan asas yang telah dibangunkan oleh Rasulullah. Ajarkan kepada mereka bahawa Allah melarang keras lelaki menyerupai wanita begitu juga sebaliknya.

Semoga Allah membimbing kita.

Dr Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Penipuan dalam talian di Melaka meningkat lima peratus

MELAKA, 7 Zulhijjah 1443H, Khamis – Kes penipuan dalam talian di Melaka merekodkan peningkatan sebanyak lima peratus kepada 320 kes dengan kerugian berjumlah RM4.4 juta dalam tempoh enam bulan pertama tahun ini berbanding 304 kes melibatkan kerugian RM5.3 juta dalam tempoh sama tahun lepas.

Ketua Polis Melaka, Datuk Zainol Samah berkata, penipuan dalam talian berkenaan melibatkan modus operandi pinjaman tidak wujud, belian dalam talian serta pelaburan dan ia merupakan tiga kes tertinggi direkodkan di negeri itu dalam tempoh berkenaan.

Beliau berkata, daripada jumlah itu, penipuan pelaburan merekodkan jumlah kerugian tertinggi iaitu RM2.75 juta melibatkan 107 kes, diikuti penipuan pinjaman tidak wujud membabitkan kerugian RM896,000 (98 kes) manakala penipuan belian dakam talian melibatkan kerugian RM765,000 (115 kes).

“Walaupun secara keseluruhan nilai kerugian penipuan dalam talian melibatkan tiga modus operandi berkenaan berkurangan, namun kes itu meningkat,” katanya kepada pemberita selepas Majlis Penganugerahan ‘Pride of Workmanship’ kepada Petugas Barisan Hadapan Polis Diraja Malaysia (PDRM) Kontijen Melaka di sini hari ini.

Pada majlis itu, polis Melaka menerima sumbangan RM3,000 dan sijil penghargaan yang disampaikan Gabenor Kelab Rotary Malaysia Datuk Bindi Rajasegaran bagi menghargai sumbangan dan pengorbanan petugas barisan hadapan dari kontijen itu yang bertungkus-lumus membantu mengekang penularan wabak COVID-19 di negara ini.

Zainol berkata, 60 petugas barisan hadapan di tiga daerah di kontijen itu akan menerima sumbangan berjumlah RM3,000 dan sijil penghargaan daripada Kelab Rotary Malaysia. – Bernama


Amirudin, Wan Rosdy bincang pembentukan kerajaan Pahang

BANGI, 28 Rabiulakhir 1444H, Rabu – Pakatan Harapan (PH) Pahang turut mengadakan perbincangan dengan Barisan Nasional (BN) dalam usaha membentuk kerajaan Pahang.

Mengesahkan perkara itu, Setiausaha PH Pahang, Rizal Jamin berkata, perbincangan membabitkan Pengerusi PH Pahang, Datuk Seri Amirudin Shari dan Pengerusi BN Pahang, Datuk Seri Wan Rosdy Wan Ismail, semalam.

“Hasil perbincangan adalah positif ke arah membentuk kerajaan Pahang antara PH dan yang stabil dan inklusif demi menjamin kemakmuran dan pembangunan mapan ekonomi negeri Pahang Darul Makmur.

“Sebarang perkembangan lanjut akan dimaklumkan dari semasa ke semasa,” katanya menerusi kenyataan media, hari ini.

Pada Pilihan Raya Umum ke-15 (PRU15), Perikatan Nasional (PN) Pahang memperoleh 17 daripada 41 kerusi Dewan Undangan Negeri (DUN) Pahang, manakala BN hanya memperoleh 16 kerusi.

PH pula memperoleh lapan kerusi pada pilihan raya kali ini.

Sebelum ini, wakil Majlis Tertinggi PN, Datuk Seri Tuan Ibrahim Tuan Man telah mengadakan perbincangan dengan Wan Rosdy mengenai perkara sama.

Menurut Timbalan Presiden PAS itu, pertemuan diadakan di ibu negara berjalan lancar di antara dua gabungan parti politik berkenaan.


Israel terdesak! Serangan brutal untuk paksa Hamas mengaku kalah

Oleh Athirah Huda Zalhe

BANGI, 2 Syawal 1442H, Jumaat – Serangan secara brutal ke atas Semenanjung Gaza adalah tindakan terdesak pengganas Israel untuk memaksa Pergerakan Perjuangan Islam Palestin (Hamas) mengaku kalah.

Melihat situasi tegang ketika ini, ternyata rejim penjajah sangat terdesak dan tidak bersedia meneruskan peperangan, namun mereka sebenarnya enggan dilihat kalah.

Ini kerana, implikasi kekalahan amat besar bakal dihadapi negara haram Israel, melihat kepada kebangkitan semangat di benteng serangan dan pertahanan di Semenanjung Gaza.

Demikian pandangan Amir Ikatan Muslimin Malaysia (ISMA), Ustaz Abdullah Zaik Abd Rahman mengulas tindakan ganas dan kejam Zionis yang kini sudah mengorbankan lebih 100 nyawa dan memusnahkan sebahagian besar di Gaza.

Pemimpin gerakan Islam itu berkata, tujuan Hamas dalam perang kali ini ialah untuk memberi mesej bahawa Gaza dan al-Quds adalah satu negeri, dan sebarang keganasan ke atas al-Quds bermakna ia keganasan ke atas Gaza.

“Kemenangan Hamas bermakna mesej itu perlu diterima oleh Israel dan ini sangat pahit untuk ditelan mereka,” katanya kepada Ismaweb.net, hari ini.

Atas sebab itu, Ustaz Abdullah Zaik berkata, Israel berharap supaya serangan secara brutal yang dilancarkan mereka dapat mematahkan semangat juang rakyat Palestin yang menyokong Hamas.

Setakat ini, lebih 103 rakyat Palestin terbunuh manakala 580 yang lain cedera dalam serangan ganas berterusan ke atas Semenanjung Gaza sejak Isnin.

Bagi menuntut pembelaan, Sayap tentera Pergerakan Perjuangan Islam Palestin (Hamas), Briged Izzuddin Al-Qassam semalam melancarkan 130 serangan roket di Askalan, Ntivot dan Sderot di Israel, yang turut memaksa semua penerbangan ke  Tel Aviv dilencongkan.

Serangan dilancarkan bagi membalas kemusnahan bangunan kediaman 12 tingkat penduduk Palestin dan kematian komander kanan Hamas.


Polis rampas rokok tidak bercukai bernilai lebih RM1.4 juta

KEPONG, 23 Ramadan 1442H, Rabu – Pihak polis berjaya merampas 183 kotak rokok pelbagai jenama tidak bercukai bernilai RM1,445,700 dalam Op Kontraban, di sini, semalam.

Timbalan Pengarah (Gerakan) Jabatan Keselamatan Dalam Negeri dan Ketenteraman Awam, Datuk Azri Ahmad berkata, turut dirampas adalah sebuah kereta dan lori, beserta wang tunai sebanyak RM60,000.

Beliau berkata, nilai keseluruhan rampasan dianggarkan bernilai RM1,655,700.

“Operasi tersebut telah berjaya menahan dua lelaki Cina warga tempatan berusia 32 dan 34 tahun, yang mana salah seorang suspek memiliki rekod jenayah lampau,” katanya dalam satu kenyataan hari ini.

Katanya, kedua-dua suspek ditahan reman di Ibu Pejabat Polis Daerah Sentul, Kuala Lumpur dibawah Seksyen 117 Kanun Prosedur Jenayah dan kes disiasat mengikut Seksyen 135 (1)(e) Akta Kastam 1967.


Hospital swasta nafi guna Ivermectin rawat pesakit COVID-19

KUALA LUMPUR, 16 Zulhijjah 1442H, Isnin – Persatuan Hospital Swasta Malaysia (APHM) menegaskan pihaknya tidak menggunakan Ivermectin, iaitu ubat jenis antiparasit untuk merawat pesakit COVID-19.

Presiden APHM, Datuk Dr Kuljit  Singh berkata, sejak Januari hospital swasta mengamalkan protokol rawatan berdasarkan bukti yang diluluskan oleh Kementerian Kesihatan (KKM) dan persatuan-persatuan perubatan antarabangsa untuk merawat pesakit COVID-19 dan Ivermectin tidak dimasukkan.

“APHM telah menghubungi hampir semua 152 ahlinya dan tiada satu pun yang menggunakan ubat antiparasit, Ivermectin untuk merawat pesakit COVID-19 mereka.

“Kementerian Kesihatan telah mengarahkan beberapa hospital di bawahnya untuk menjalankan ujian klinikal ke atas Ivermectin, tetapi tiada satu pun hospital swasta yang terlibat dalam ujian tersebut. Hospital swasta hanya akan menggunakan perubatan ini selepas diluluskan dengan panduan lengkap daripada kerajaan. Bagaimanapun setakat ini tiada petunjuk berhubung perkara itu,” katanya dalam satu kenyataan hari ini.

Beliau berkata, pengumuman terbaharu KKM menetapkan Ivermectin sebagai rawatan ‘off-label’ untuk COVID-19 yakni ubat antiparasit itu hanya boleh digunakan di bawah pengawasan dan hospital swasta perlu berhati-hati dalam menggunakan ubat yang masih dalam peringkat kajian tanpa bukti kukuh keberkesanannya.

Dr Kuljit berkata, APHM memberi jaminan bahawa setakat ini, belum ada dalam kalangan ahlinya yang memberi Ivermectin kepada pesakit untuk tujuan merawat COVID-19 dalam sebarang kategori.

Justeru persatuan itu menafikan berita-berita palsu di media sosial yang mendakwa beberapa hospital swasta telah berjaya merawat pesakit COVID-19 dengan menggunakan ubat berkenaan, yang tidak diluluskan oleh Pertubuhan Kesihatan Dunia atau Pentadbiran Makanan dan Ubat-ubatan Amerika Syarikat (FDA).

Menjelaskan lanjut, beliau berkata, hospital swasta kini secara aktif menguruskan pesakit COVID-19 berdasarkan kapasiti dan keupayaan mereka, selain menyediakan kakitangan untuk pusat pemberian vaksin (PPV) mega dan PPV di hospital persendirian sambil menambah hospital swasta turut menguruskan pesakit yang dipindahkan dari hospital kerajaan.

Dr Kuljit berkata, sebanyak 44 hospital swasta dalam kawasan ‘Greater’ Lembah Klang telah memperuntukkan 951 katil untuk pesakit yang dipindahkan dari hospital kerajaan dan proses itu masih berjalan setiap hari. – Bernama


Rejim haram makin zalim tembak mati pemuda Palestin sesuka hati

RAMALLAH, 30 Rabiulakhir 1443H, Ahad – Seorang pemuda Palestin terbunuh selepas ditembak polis pengganas Israel di sekitar Pintu Damsyik di Baitulmaqdis, petang semalam.

Mangsa dikenali sebagai Shawkat Salima, 25, yang juga penduduk di wilayah Salit Tebing Barat ditembak secara jarak dekat oleh Israel sehingga menyebabkan dia terkorban.

Laporan rejim haram Israel mendakwa, tembakan itu dilepaskan kononnya kerana mangsa cuba menikam pegawai polis di lokasi kejadian.

Persatuan Bulan Sabit Merah Palestin (PRC) berkata, pasukan penjajah Israel menafikan akses pegawai perubatannya ke lokasi kejadian untuk memberikan pertolongan cemas sebelum mangsa meninggal dunia.

PRC berkata, sekurang-kurangnya tiga rakyat Palestin cedera akibat ditembak Israel ketika pertempuran di Kota Lama Baitulmaqdis susulan insiden maut itu. – Agensi


P. Pinang masih kekal SOP solat jemaah

GEORGE TOWN, 5 Jamadilakhir 1443H, Sabtu – Pulau Pinang masih mengekalkan prosedur operasi standard (SOP) ditetapkan bagi semua aktiviti di masjid dan surau termasuk melaksanakan solat berjemaah dengan berjarak kerana masih terdapat ancaman jangkitan COVID-19 varian Omicron di negeri itu.

Yang Dipertua Majlis Agama Islam Negeri Pulau Pinang Datuk Ir Ahmad Zakiyuddin Abdul Rahman yang juga Timbalan Ketua Menteri Pulau Pinang berkata ketika ini, negeri itu masih belum dapat melaksanakan solat jemaah dengan merapatkan saf seperti mana yang dilakukan di Perlis dan Johor, dan orang ramai perlu mematuhi SOP Fasa Empat Pelan Pemulihan Negara (PPN).

“Sebelum ini, pihak kami telah mengadakan perbincangan dengan Majlis Keselamatan Negara (MKN) dan Kementerian Kesihatan (KKM) untuk mendapatkan kebenaran melaksanakan solat rapat saf, namun ia belum dapat diputuskan kerana ketika ini masih terdapat ancaman Omicron.

“Jadi, orang ramai terutama jemaah yang hadir di masjid dan surau di Pulau Pinang perlu mematuhi SOP yang telah ditetapkan sebelum ini untuk semua aktiviti pengimarahan masjid dan surau termasuk solat jemaah berjarak,” katanya ketika dihubungi hari ini.

Beliau berkata demikian mengulas laporan akhbar pada Khamis mengenai Perlis membenarkan jemaah solat di masjid di seluruh negeri merapatkan saf berkuat kuasa bermula waktu subuh hari ini.

Sementara itu, Ahmad Zakiyuddin berkata keputusan kebenaran untuk merapatkan saf ketika solat jemaah hanya akan dibuat selepas trend kes melibatkan varian Omicron di Pulau Pinang menurun.

“Semua aktiviti pengimarahan masjid adalah dibenarkan, namun tertakluk kepada SOP yang telah dikeluarkan sebelum ini dan keputusan berhubung merapatkan saf akan dibuat selepas penilaian kes COVID-19 terutama berkaitan varian Omicron,” katanya. – Bernama


ISMA Johor Bahru kecam sekeras-kerasnya penganjuran parti seks liar

BANGI, 4 Zulkaedah 1444H, Rabu – Ikatan Muslimin Malaysia (ISMA) Johor Bahru menolak sekeras-kerasnya sebarang bentuk penganjuran program yang menggalakkan orang ramai melakukan maksiat atau kegiatan tidak bermoral yang membawa keruntuhan akhlak.

Yang Dipertua ISMA Johor Bahru, Muzhaffar Mohd Zaki berkata, semua pihak seharusnya bekerjasama membanteras aktiviti maksiat dengan melaporkan kepada pihak berkuasa.

Beliau juga menegaskan kepentingan mendidik anggota masyarakat termasuk ahli keluarga terhadap kesan negatif aktiviti atau program yang tidak bermoral.

Beliau berkata demikian susulan tular sebuah poster ‘Gang Bang JB Party’ yang dijadual diadakan di Johor Bahru pada 10 Jun bermula 4 petang hingga 9 malam.

Difahamkan, program tersebut dibuka kepada semua kaum namun peserta tidak dibenarkan mengambil gambar atau merakam sebarang video.

“Sebagai sebuah negara yang menjadikan Islam sebagai agama rasmi Persekutuan, adalah tidak wajar program seumpama ini boleh dilaksanakan Malaysia mahupun di Johor walaupun hal-hal ehwal urusan agama sesebuah negeri ini adalah tertakluk di bawah bidang kuasa Jabatan Agama Islam Negeri Johor (JAINJ),” kafanya.

Beliau juga memetik dua ayat al-Quran yang menentang kemaksiatan dan membuat kebaikan di jalan Allah.

“Dan belanjakanlah (harta bendamu) di jalan Allah, dan janganlah kamu menjatuhkan dirimu sendiri ke dalam kebinasaan, dan berbuat baiklah, karena sesungguhnya Allah menyukai orang-orang yang berbuat baik [al-Baqarah: 195].

“Jagalah dirimu dan ahli keluargamu daripada api neraka [Surah at-Tahrim: 6],” demikian petikan ayat al-Quran yang ditekankan oleh Muzhafar berkait isu ini.

Semalam, Pengerusi Jawatankuasa Hal Ehwal Agama Islam negeri, Mohd Fared Mohd Khalid memberi amaran kepada semua pihak agar tidak menganjurkan sebarang program yang mendorong orang ramai melakukan maksiat dan kegiatan tidak bermoral.

Beliau turut memohon kerjasama orang ramai untuk membantu mencegah dan menghalang kegiatan itu daripada berlaku di Johor.

Pada Disember tahun lepas, JAINJ berjaya menggagalkan penganjuran pesta buih di kolam renang sebuah hotel di bandar raya ini selepas menerima aduan orang awam selepas jemputan ke parti tertutup itu tular melalui media sosial.


Perlu pelan tindakan menyeluruh persediaan negara tua

BANGI, 21 Rabiulawal 1444H, Selasa – Pelan tindakan menyeluruh diperlukan di semua peringkat agensi kerajaan sebagai persediaan komprehensif menjadi negara tua menjelang 2030.

Pelan tindakan itubukan hanya di peringkat Kementerian Kesihatan (KKM), tetapi membabitkan semua sektor dalam kerajaan serta komuniti, kata Menteri Kesihatan, Khairy Jamaluddin.

“Persediaan pelan tindakan yang ada, memang tidak mencukupi, kita tahu negara akan mempunyai lebih ramai warga emas atau masyarakat menua berbanding orang muda menjelang 2030.

“Saya menyarankan pelan tindakan itu akan meliputi soal perumahan, pengangkutan, simpanan, kesejahteraan ekonomi dan sara hidup kumpulan warga emas.

“Ini kerana kesan daripada peningkatan populasi warga emas ini, kita akan melihat kos penjagaan kesihatan sangat tinggi dan impak bebanan dalam bentuk kewangan serta tanggungjawab yang tinggi kepada ahli keluarga,” katanya seperti dilapor Harian Metro, hari ini.

Terdahulu beliau melancarkan Sambutan Hari Warga Emas Tahun 2022 Peringkat Hospital Kuala Lumpur (HKL), hari ini.

Kesedaran mengenai penuaan sangat diperlukan sebagai persediaan menghadapi usia tua sama ada dari segi emosi, kewangan, kesihatan, persekitaran atau minda.

Katanya, peranan berkenaan perlu dimainkan semua pihak termasuk komuniti dan badan bukan kerajaan (NGO) agar satu rangkaian sokongan efektif dapat diwujudkan untuk kesejahteraan semua peringkat.


Polis akan panggil penganjur himpunan sokong Najib

KUALA LUMPUR, 8 Zulhijjah 1441H, Rabu – Polis Diraja Malaysia (PDRM) akan memanggil penganjur penyokong bekas Perdana Menteri, Datuk Seri Najib Tun Razak yang berhimpun di Kompleks Mahkamah Kuala Lumpur semalam, susulan ingkar arahan prosedur operasi standard (SOP) Perintah Kawalan Pergerakan Pemulihan (PKPP).

Timbalan Ketua Polis Negara, Datuk Mazlan Mansor berkata, penganjur akan dipanggil dalam masa terdekat bagi membantu siasatan kes mengikut Akta Perhimpunan Aman 2012 dan Akta Pencegahan dan Pengawalan Penyakit Berjangkit 1988.

“Sebelum ini, pihak polis dari Ibu Pejabat Polis Daerah (IPD) Sentul telah mengadakan pertemuan dengan pihak penganjur perhimpunan untuk membawa rombongan pada minggu lepas.

“Ya, kami memang membenarkan pihak penganjur membawa rombongan tetapi bersyarat iaitu dengan mematuhi SOP penjarakan sosial. Apabila kami teliti kejadian semalam, ia bercanggah dan terang-terang melanggar SOP (rombongan tidak patuh SOP penjarakan sosial di mahkamah),” katanya pada sidang media selepas merasmikan IPD Sentul yang baharu, di sini hari ini.

Mazlan berkata, pihaknya telah mengeluarkan arahan dan nasihat kepada orang ramai supaya mematuhi dan menjaga penjarakan sosial sewaktu berada di kompleks mahkamah berkenaan.

Beliau berkata, individu-individu yang melanggar SOP ketika hadir menyokong Najib akan dikenal pasti menerusi bantuan rakaman kamera litar tertutup di kompleks mahkamah.

Mazlan berkata, masyarakat seharusnya lebih peka tentang perkembangan terkini penularan wabak COVID-19 yang belum ada penghujungnya dengan kes baharu jangkitan yang semakin meningkat sejak akhir-akhir ini.

“Apabila perkara seperti ini (tidak patuh SOP) berlaku, PDRM dan pihak Kementerian Kesihatan akan dipersalahkan, sedangkan Perdana Menteri kita (Tan Sri Muhyiddin Yassin) telah memberitahu supaya menjaga diri sendiri namun mereka tidak mempedulikannya.

Dalam situasi ini, kami tidak mahu mengeruhkan keadaan dan tindakan kompaun akan dikenakan terhadap mereka yang didapati tidak patuh SOP di kompleks mahkamah itu,” katanya lagi ketika mengulas pandangan orang ramai mengapa polis tidak mengambil tindakan segera untuk memastikan orang ramai mematuhi SOP.

Beliau berkata siasatan akan diteruskan dan akan dilengkapkan sebelum ia diserah kepada pihak Jabatan Peguam Negara untuk tindakan selajutnya,” katanya.

Orang ramai semalam melahirkan kebimbangan terhadap kemungkinan penularan COVID-19 dan kewujudan kluster baharu berikutan himpunan orang ramai yang tidak mematuhi penjarakan sosial dan pematuhan SOP di Kompleks Mahkmah Kuala Lumpur semasa mengikuti keputusan perbicaraan kes penyelewengan dana SRC International Sdn Bhd melibatkan Najib. – Bernama


Jualan Rahmah ke Pasir Gudang 29, 30 September

JOHOR BAHRU, 8 Rabiulawal 1445H, Ahad – Kementerian Perdagangan Dalam Negeri dan Kos Sara Hidup (KPDN) Johor akan mengadakan Program Jualan Rahmah (PJR) secara luar premis dan bergerak di Pasir Gudang pada 29 dan 30 September ini.

Pengarah KPDN Johor, Lilis Saslinda Pornomo berkata, dua lokasi dipilih iaitu Taman Pasir Putih dan Program Perumahan Rakyat (PPR) Taman Cendana.

“PJR kali ini menawarkan penjimatan harga barangan keperluan harian termasuk gula, tepung, telur ayam, ikan, ayam, beras, buah-buahan dan sayuran antara 10 hingga 30 peratus lebih murah daripada harga biasa,” katanya dalam satu kenyataan malam tadi.

Beliau menasihati orang ramai agar membeli barangan mengikut keperluan dan tidak membeli secara berlebihan supaya tidak menimbulkan suasana pembelian panik dalam kalangan pengguna.

“Peniaga di negeri ini juga dinasihatkan agar mematuhi undang-undang ditetapkan kementerian (KPDN) dan tidak mengambil kesempatan menaikkan harga barang sewenang-wenangnya,” katanya.

Lilis Saslinda berkata setakat ini KPDN Johor tidak menerima sebarang aduan mengenai isu gangguan bekalan keperluan, namun seramai 200 anggota penguat kuasa akan terus memantau dan melaksanakan pemeriksaan agar bekalan asas dan harian mencukupi bagi rakyat di negeri ini.

Katanya orang ramai boleh membuat aduan menerusi platform aduan KPDN di talian 1800-88-6800, nombor WhatsApp KPDN 019-2794317 atau berkunjung ke mana-mana pejabat KPDN di seluruh negeri. – Bernama


SMPC jauh lebih mewah, masih mahu peruntukan?

Oleh Ainul Illia Meor Suzurudin

BANGI, 22 Rabiulawal 1442H, Ahad – Pertikaian beberapa pihak terutama DAP dan MIC susulan tiada peruntukan untuk Sekolah Menengah Persendirian Cina (SMPC) dan penjelasan khas mengenai peruntukan sekolah vernakular dalam Belanjawan 2021, tidak perlu dikecohkan.

Sebaliknya, mereka patut sedar dan tahu jawapannya kenapa tidak diberi sebarang peruntukan, sindir Kluster Bahasa, Budaya, Sejarah & Sastera Majlis Perundingan Melayu (MPM), Kamal Shukri Abdullah Sani.

Beliau berkata, sejarah telah membuktikan mereka sendiri yang menolak tawaran untuk bersama-sama membentuk sekolah aliran kebangsaan.

“Mereka sanggup bersendirian menggunakan bahasa Mandarin sebagai bahasa pengantar pendidikan meliputi bahasa pentadbiran, urusan peperiksaan dan sebagainya.

“Walhal, ia amat bercanggah dengan sistem dan Dasar Pendidikan Kebangsaan yang menggunakan bahasa Melayu sebagai bahasa pengantar.

“Apatah lagi semacam ugutan yang bertalu-talu oleh Dong Zong dan sekutunya agar Sijil Peperiksaan Bersepadu (UEC) turut diiktiraf walaupun jelas banyak hal yang pincang,” katanya kepada Ismaweb.net.

Justeru, Kamal berkata, amat wajar sekolah persendirian Cina ini tidak diberi sebarang bantuan.

Apatah lagi, jika ditinjau kebanyakan SMPC di seluruh negeri infrastruktur bangunan mereka sudah elok, bahkan mewah berbanding sekolah milik kerajaan sendiri.

“Jadi amatlah wajar dan munasabah serta adil mereka tidak diberi peruntukan seperti sekolah yang mengikuti sistem pendidikan kebangsaan,” katanya.

Justeru, beliau berharap kerajaan tidak sesekali tunduk dengan sebarang tekanan pihak yang mahukan peruntukan.

“Biarlah mereka terus menuntut atau mengugut. Malah, tiada peruntukan khusus undang-undang dalam Perlembagaan yang mewajibkan bantuan kepada sekolah berkenaan.

“Bantuan jika diberi pun sebelum ini atas ihsan, dan tidak keterlaluan rasanya jika dianggap sebagai satu kesilapan.

“Kesilapan yang sama tidak patut diulang lagi oleh pihak kerajaan dan Kementerian Pendidikan sebagaimana kesempatan yang pernah diambil oleh kerajaan sebelum ini. Tahniah atas ketegasan pihak berwajib,” katanya.

Terdahulu, Ahli Dewan Negara, Senator Datuk S Ananthan berkata, peruntukan khas untuk sekolah vernakular dalam Belanjawan 2021 perlu diumumkan demi mengelakkan sebarang kekeliruan.

Pengerusi MIC Kedah itu berkata, beliau mendapati tiada pengumuman berhubung peruntukan khas untuk sekolah vernakular walaupun peruntukan sebanyak RM800 juta diumumkan untuk sekolah, kelmarin.

Selain itu, Ahli Parlimen DAP mengecam kerajaan kerana tidak memperuntukkan dana untuk SMPC dalam Belanjawan 2021.

Dalam satu kenyataan, Ahli Parlimen Kota Melaka, Khoo Poay Tiong berkata, semasa era Pakatan Harapan, SMPC diperuntukkan RM12 juta pada tahun 2019 dan dana tersebut meningkat kepada RM15 juta di bawah Belanjawan 2020.

Namun, Khoo yang tidak berpuas hati dengan Belanjawan 2021 berkata, tidak satu sen pun akan masuk kepada 60 SMPC di negara ini dan jelas bahawa PN tidak menghormati sekolah-sekolah vernakular.


Selepas 14 bulan, Algeria buka kembali sektor penerbangan

ALGIERS, 21 Syawal 1442H, Rabu – Algeria memutuskan untuk membuka kembali sebahagian daripada sektor penerbangan komersialnya setelah penutupan selama 14 bulan akibat wabak COVID-19.

Penerbangan pertama kapal terbang nasional, Air Algérie, berlepas ke Paris semalam sebelum mendarat semula di ibu negara Algeria, Algiers.

Pembukaan semula sektor penerbangan itu dilakukan dengan langkah berjaga-jaga, di mana jumlah penerbangan adalah terhad dan syarat ketat juga dikenakan ke atas penumpang.

Penumpang yang menuju ke Algiers perlu mempunyai keputusan negatif ujian saringan COVID-19 dalam tempoh kurang dari 36 jam sebelum menaiki kapal terbang.

Pada masa sama, semua penumpang juga perlu menjalani kuarantin selama lima hari di hotel yang disenaraikan.

Selain itu, semua kos penginapan dan makanan di hotel harus ditanggung oleh penumpang, selain perlu mempunyai keputusan negatif COVID-19 sebelum meninggalkan hotel.

Sementara itu, meskipun terdapat beberapa penumpang menyambut baik langkah kerajaan itu, tidak kurang juga ada yang mengeluh.

“Saya tidak berpuas hati. Kami melakukan ujian saringan kali pertama dan perlu melakukannya sekali lagi untuk keluar.

“Saya datang untuk percutian selama 20 hari dan saya akan kehilangan lima hari semata-mata untuk kuarantin tanpa sebarang masalah, “ kata Faouzi Mohamed, seorang pelajar di Perancis yang kembali ke Perancis untuk bercuti.

Setakat ini, jumlah penerbangan dan destinasi mingguan terhad kepada lima bandar: Paris dan Marseille di Perancis, Barcelona di Sepanyol, ibu negara Tunisia iaitu Tunis serta Istanbul, Turki.

Malah, syarikat penerbangan lain seperti Tunisair dan Air France dijangka menambah jumlah penerbangan. – Agensi


Ratusan penduduk Palestin cedera angkara tindakan ganas Israel

TEBING BARAT, 14 Zulhijjah 1442H, Sabtu – Puluhan rakyat Palestin cedera ditembak rejim pengganas Israel ketika tunjuk perasaan di  bangunan penempatan di Tebing Barat yang dijajah.

Sumber perubatan mendakwa, sembilan penunjuk perasaan Palestin cedera akibat luka terbakar, sementara 39 yang lain disebabkan peluru logam getah.

Persatuan Bulan Sabit Merah Palestin dalam satu kenyataan memberitahu, 146 rakyat Palestin cedera dalam insiden berasingan di bandar Beita, selatan Nablus.

Sembilan daripada mereka cedera akibat terkena peluru hidup, 39 lagi kerana peluru logam getah, tujuh luka terbakar dan 87 kes sesak nafas ekoran terkena gas pemedih mata.

Sebahagian mangsa cedera dirawat di hospital, sementara bakinya hanya menerima rawatan di lapangan.

Di Beit Dajan, timur Nablus, lima penduduk Palestin cedera akibat peluru logam getah dan puluhan yang lain mengalami sesak nafas kerana gas pemedih yang dilepaskan pengganas Israel, menurut saksi.

Serangan sama turut berlaku di bandar Kafr Qaddum di Timur Qalqilya, apabila tentera Israel melepaskan tembakan peluru hidup, peluru logam dan gas pemedih mata terhadap ratusan rakyat Palestin selepas solat Jumaat.

Difahamkan, puluhan penunjuk perasaan Palestinl yang mengutuk penempatan haram Israel cedera akibat terhidu gas pemedih mata, namun telah dirawat di lapangan.

Setiap Jumaat, rakyat Palestin mengadakan demontrasi menentang pemukiman dan tembok pemisahan di sebahagian bandar serta kawasan di Tebing Barat.-  Agensi


Peniaga mengaku tak salah buat komunikasi jelik terhadap Sultan Johor

SEPANG, 5 Ramadan, Isnin – Seorang peniaga ikan pekasam mengaku tidak bersalah di Mahkamah Seksyen di sini hari ini atas pertuduhan membuat penghantaran komunikasi jelik terhadap Sultan Johor Sultan Ibrahim Almarhum Sultan Iskandar di laman sosial Twitter, pada tahun lepas.

Nor Fadzelli Nor Asmadi, 32, yang tidak diwakili peguam membuat pengakuan tersebut selepas pertuduhan dibacakan di hadapan Hakim Dr Azrol Abdullah.

Mengikut kertas pertuduhan, dia didakwa secara sedar telah membuat dan memulakan penghantaran komunikasi berbentuk teks yang jelik sifatnya dengan niat menyakitkan hati orang lain menggunakan nama profil ‘Fadzelli6’.

Hantaran tersebut dibaca pada 25 Nov tahun lepas kira-kira 2 petang di Tingkat 19, Ibu Pejabat Suruhanjaya Komunikasi dan Multimedia Malaysia (MCMC) di Cyberjaya di sini.

Nor Fadzelli didakwa mengikut Seksyen 233 (1) (a) Akta Komunikasi dan Multimedia 1998 (Akta 588) serta boleh dihukum di bawah Seksyen 233 (3) akta sama yang memperuntukkan hukuman denda tidak melebihi RM50,000 atau penjara sehingga satu tahun atau kedua-duanya, jika sabit kesalahan.

Prosiding pendakwaan dikendalikan oleh Timbalan Pendakwa Raya Fazil Sani Mohamed Fadzil yang mencadangkan jumlah jaminan RM15,000 dikenakan kepada Nor Fadzelli.

Tertuduh merayu jaminan rendah atas alasan dia sebagai anak sulung menanggung lima beradik dengan hanya membantu ibunya menjual ikan pekasam.

Azrol membenarkan Nor Fadzelli diikat jamin RM5,000 dan menetapkan 14 Mei depan sebagai tarikh sebutan semula kes serta lantikan peguam. – Bernama


PRU15: UMNO mesti berani letak calon muslim wibawa, bukan kluster mahkamah

Oleh Ainul Illia Meor Suzurudin

BANGI, 12 Syaaban 1442H, Jumaat – Penyakit cemburu dan ‘assabiyah’ kepartian dalam UMNO hanya akan menjadikan parti itu jauh tersasar daripada peta laluan agenda utamanya.

Ketua Penerangan BERJASA, Ustaz Zamani Ibrahim berkata, UMNO bukan parti untuk individu yang tamak berkuasa atau dijadikan kuda tunggangan untuk mereka yang mahu kaya dan berkuasa.

Seharusnya, UMNO – parti terbesar orang Melayu – memikirkan kesepakatan bersama parti-parti Melayu Islam membawa agenda Islam dan watan tercinta ini.

“Saya mendoakan supaya pemimpin pemimpin parti Melayu sekarang sentiasa memandang ke hadapan demi maslahah kepentingan Islam dan Melayu serta agenda ummah,” katanya kepada Ismaweb.net.

Beliau berkata demikian susulan permintaan Timbalan Presiden UMNO, Datuk Seri Mohamad Hasan terhadap ahli partinya, supaya tidak berasa cemburu dalam soal pembahagian kerusi pilihan raya dengan Parti Pribumi Bersatu Malaysia (Bersatu).

“Bertindak biar bijak, fikir panjang-panjang sama ada buruk baiknya. Memanglah semangat dari bahagian-bahagian nak menolak kerana masing-masing cemburu hati sebab masing-masing dah nampak nak bertanding sebagai calon.

“Sebagai parti saya melihatnya daripada perspektif yang lain, sebagai pemimpin parti di atas bagi saya sengketa ini semata-mata disebabkan oleh cemburu hati tentang pembahagian kerusi,” kata Mohamad.

Senada dengan pandangan itu, Ustaz Zamani berkata, adalah lebih baik sekiranya pembahagian kerusi ini dilihat juga dari roh neraca hikmat, iaitu mana-mana kawasan yang majoritinya Melayu hendaklah calonnya muslim yang berwibawa.

“Ini bermaksud bahawa kerusi tersebut tidak boleh diserahkan percuma kepada bukan muslim.

“Kawasan yang selama ini majoritinya Melayu tetapi ditandingi oleh MCA atau MIC, maka UMNO mesti berani meletakkan calon muslim berwibawa dan juga bukan dari kluster mahkamah,” katanya.


i-Jurutera syor lakukan audit bersepadu pada setiap projek pembinaan lebuh raya

BANGI, 8 Syaaban 1442H, Isnin – Insiden kren gantri yang jatuh sehingga menyebabkan kematian di tapak pembinaan Lebuh Raya Bertingkat Sungai Besi-Ulu Kelang (SUKE) hari ini, adalah kes berulang yang menunjukkan trend membimbangkan.

Atas dasar itu, Ikatan Jurutera Muslim Malaysia (i-Jurutera) menggesa pihak berwajib menyiasat sama ada wujud aspek pelanggaran undang-undang mengikut Akta Keselamatan dan Kesihatan Pekerja dan Akta Lembaga Pembangunan Industri Pembinaan Malaysia (CIDB) (Akta 520).

Setiausahanya, Ir Mursyidi Mohammad berkata, aspek keselamatan di kawasan pembinaan terutamanya yang berhampiran jalan utama perlu diberi perhatian sewajarnya.

“Ini kerana ia melibatkan nyawa orang ramai termasuk pengguna jalan raya dan pekerja,” katanya ketika dihubungi Ismaweb.net, hari ini.

Terdahulu, Projek Lintasan Kota Holdings Sdn Bhd (PROLINTAS) mengesahkan satu daripada komponen kren gantri terjatuh di tapak pembinaan SUKE di Persiaran Alam Damai, hari ini, dengan jumlah mangsa maut seramai tiga orang.

PROLINTAS dalam satu kenyataan berkata, hasil siasatan awal mendapati tiga pekerja pembinaan warga China meninggal dunia di lokasi kejadian, manakala seorang pengguna jalan raya pula cedera parah.

Seorang lagi pekerja terbabit dilaporkan tersangkut di landasan pembinaan lebuh raya, dan kerja menyelamatkan mangsa sedang dijalankan.

Ekoran itu, i-Jurutera mencadangkan satu audit bersepadu dilakukan oleh pihak berautoriti terhadap semua projek pembinaan lebuh raya yang serupa.

Ir Mursyidi menegaskan, dapatan audit perlu dikongsikan kepada orang awam dan tindakan tegas perlu diambil oleh kerajaan bagi mengelakkan insiden yang sama berulang lagi.

“Pada masa sama kempen keselamatan di tempat kerja perlu dipergiatkan dan penekanan kepada minda ‘Safety First’ kepada semua pekerja yang terlibat.

“Ini supaya budaya kerja selamat menjadi sebati dalam diri pekerja,” katanya.

Pada 3 Mac lalu, dua maut dan tiga cedera apabila van dinaiki mereka dihempap perancah besi pembinaan Lebuhraya Sungai Besi-Ulu Kelang (SUKE) di Lebuhraya Lingkaran Tengah 2 (MRR2).

Kejadian runtuhan di projek pembinaan SUKE melibatkan sebuah lori trailer yang membawa lebih muatan melanggar perancah besi pembinaan.

PROLINTAS bagaimanapun memaklumkan, lori treler tersebut tidak terlibat dalam pembinaan Lebuhraya SUKE.


Turkiye bela Arab Saudi, kritik tekanan AS isu minyak

ISTANBUL, 25 Rabiulawal 1444H, Sabtu – Turkiye memutuskan untuk memihak kepada Riyadh berikutan tindakan Amerika Syarikat (AS) yang mahu memberi tekanan terhadap Arab Saudi selepas membuat keputusan menghadkan pengeluaran minyak.

Menteri Luar Turkiye, Mevlut Cavusiglu berkata, AS tidak sepatutnya memberi tekanan kepada Arab Saudi selepas Pertubuhan Negara Pengeluar Petroleum (OPEC) membuat keputusan untuk mengurangkan pengeluaran.

“Kami melihat negara itu mengancam Arab Saudi sejak akhir-akhir ini dan tindakan berkenaan adalah perbuatan yang salah,” kata Cavusoglu dalam sidang media di selatan Turkiye seperti dipetik Reuters.

Minggu lepas, Presiden Joe Biden berkata, akan ada akibat kepada hubungan AS dengan Arab Saudi berikutan keputusan  OPEC mahu menghadkan pengeluaran minyak.

Sementara itu, Menteri Luar Arab Saudi, Putera Faisal Farhan berkata, keputusan untuk mengurangkan pengeluaran minyak OPEC disebabkan hal ekonomi dan dibuat mengikut suara sepakat oleh negara anggota.

Cavusoglu berkata, tidak wajar kepada AS menggunakan alasan ini sebagai elemen memberi tekanan kepada Arab Saudi dan negara lain.

Sejak tahun ini, Turkiye telah berusaha mengembalikan semula hubungan dengan Arab Saudi yang tegang sebelum ini berikutan isu pembunuhan Wartawan Arab Saudi, Jamal Khashoggi di Istanbul pada 2018. – Agensi


Poster ‘kenaikan tangga gaji PDRM’ palsu

KUALA LUMPUR, 5 Jamadilawal 1444H, Rabu – Jabatan Perdana Menteri hari ini menafikan kenyataan satu poster yang tular di media sosial bertajuk ‘PM-Kenaikan Tangga Gaji PDRM Akan Diumumkan Dalam Masa Terdekat’.

Menerusi perkongsian di laman Facebook rasminya, JPM berkata kenyataan itu adalah palsu.

Sambil menyertakan tangkap layar poster berkenaan, JPM meminta orang ramai agar tidak menyebar atau berkongsi sebarang maklumat yang tidak pasti atau palsu.

“Tidak pasti, jangan kongsi. Untuk berita sahih boleh rujuk akaun media sosial rasmi JPM melalui Facebook; Twitter; Instagram dan TikTok,” menurutnya. – Bernama